📝 ئەنجومەنی وەزیران لەبارەی مۆڵەتی بەخێوکەری کەمئەندامان روونکردنەوە دەدات Bellgenamekan\n👁 Em babete 8,393 car bînrawe\n18-01-2017 [ Zortir... 👁] ✖ ✖ 0 0 ✔ 89% ✍ H.B. 30-8-2010 11:20:20\n📊 رۆیتەرز: هەناردەی نەوتی هەرێم لە مانگی 1ی 2017 بە نزیکەیی 540 هەزار بەرمیل بووە لەرۆژێکدا Amar u Rapirsî\n📅 Katî tomarkrdin Jan 18 2017 4:15PM\nخەندان- دانا تەیب مەنمی تێکڕای هەناردەی نەوتی خاو [ Zortir... 👁] ✖ ✖ ✖ 0 0 ✔ 89% ✍ H.B. 18-1-2017 16:15:08\n📊 شەش تریلیۆن دینار لە 42 بانکی هەرێمدا لە لایەن حکومەتەوە بردراوە Amar u Rapirsî\n📅 Katî tomarkrdin Jan 18 2017 4:08PM\nدواڕۆژ، نوسینگەی هەولێر بڕیاردەری لیژنەی دارایی [ Zortir... 👁] ✖ ✖ ✖ 0 0 ✔ 89% ✍ H.B. 18-1-2017 16:08:48\n👫 فەتاح کاویان Kesayetîyekan\n📅 Katî tomarkrdin Jan 18 2013 12:45PM\nفەتاح کاویان (به فارسی: فتاح کاویان، به ئینگلیسی: [ Zortir... 👁] ✖ ✖ 2 6 ✔ 99% ✍ H.B. 18-1-2013 12:45:44\n📊 هەرێم: لە 3 ساڵدا زیاتر لە 130 کەس بە لێبوردنی تایبەت ئازادکراون Amar u Rapirsî\n📅 Katî tomarkrdin Jan 18 2017 4:11PM\nدواڕۆژ، نوسینگەی هەولێر لە ماوەی 3 ساڵدا 130 کەس [ Zortir... 👁] ✖ ✖ ✖ 0 0 ✔ 89% ✍ H.B. 18-1-2017 16:11:26\n📊 هەولێر.. لە 2016دا نزیکەی 4 ملیۆن کەس سەردانی نەخۆشخانەیان کردووە Amar u Rapirsî\n📅 Katî tomarkrdin Jan 18 2017 9:59AM\n👁 Em babete 3,610 car bînrawe\nدواڕۆژ، ئاوارە حەمید بەڕێوەبەری گشتی تەندروستی هە [ Zortir... 👁] ✖ ✖ ✖ 0 0 ✔ 91% ✍ H.B. 18-1-2017 9:59:57\n📷 وێنەی ئەو خێزانەی کە ڕێکەوتی 18-01-2017 لە هەڵەبجە کوژراون Wêne u pênas\n📅 Katî tomarkrdin Jan 22 2018 3:32PM\n👁 Em babete 3,771 car bînrawe\n... [ Zortir... 👁] ✖ ✖ 0 1 ✔ 80% ✍ S.E. 22-1-2018 15:32:03


ئەرشیڤ conversation | فیلم و دەنگ 4\nبە «هەشتاگ» پشتگیری لە بەڕێوەبەریی خۆسەر بکەن!\nبەشی سووریا- ئەندامێکی نوێنەرایەتیی بەڕێوەبەریی خۆسەری باکوور و ڕۆژهەڵاتی سووریا لە هەرێمی کوردستانی عێراق دەڵێت:هەشتاگی پشتگیری کردن لە ئیدارەی خۆسەر هەنگاوێکی ئەرێنییە بۆ بە فەرمی ناساندنی ئیدارەی خۆسەر لە سووریا.\nئەندامی لیژنەی ناوەندیی پارتی یەکێتیی سووریای دیموکرات (p.y.k.s):\nکشانەوەی ئەمریکا لە سووریا، کورد پەلکێشی چارەنووسێکی نادیار و مەترسیدار دەکات\nبەشی سووریا- ئەندامی لیژنەی ناوەندیی پارتی یەکێتیی سووریای دیموکرات (p.y.k.s) بە کوردپرێسی گوت: کشانەوەی ئەمریکا لە سووریا، کورد پەلکێشی چارەنووسێکی نادیار و مەترسیدار دەکات.\nمەسعوود عەبدولخالق سەبارەت بە کێشەناوخۆییەکانی یەکێتی بۆ کوردپرێس؛\nباشترین چارەسەر ئەوەیە بەرهەم ساڵح ببێتە سكرتێر و هەردوو هاوسەرۆكی ئیستاش ببنە جێگری\nبەشی عێراق و هەرێمی کوردستان- مەسعوود عەبدولخالق سەرۆکی دەزگای ستاندەر و شرۆڤەکار و چاودێری سیاسی لە لێدوانێکدا بۆ کوردپرێس ئاماژەی بە کێشە ناوخۆیییەکانی یەکێتی و دواپێشهاتەکانی نێو حیزبەکە لە سەر پرسی کێشەی هاوسەرۆکەکان بە کوردپرێسی گوت باشترین چارەسەر ئەوەیە برهم سالح ببتە سكرتێر و هەردوو هاوسەرۆكی ئیستاش ببنە جیگری.\nئەندامی لیژنەی ناوەندیی پارتی دیموکراتی کوردی سووریا (p.d.k.s):\nبەم زووانە ئەمریکا لە سووریا ناکشێتەوە\nبەشی سووریا- ئەندامی لیژنەی ناوەندیی پارتی دیموکراتی کوردستانی سووریا (p.d.k.s) بە کوردپرێسی گوت پێویستە ئەمریکا سەرەتا کار بۆ چارەکردنی کێشەی سووریا بکات و پاشان لە سووریا بکشێتەوە چوونکە لایەنە بەشداربووەکانی دانیشتنی ئەستانە نایانەوێت ئارامی لە سووریا جێگیر بکرێت.\nئەندامی مەکتەب سیاسیی پارتی دیموکراتی کوردی سووریا تایبەت بۆ کوردپرێس:\nپێویستە کورد بۆ چارەکردنی کێشەکانی بڕواتە دیمەشق\nبەشی سووریا- ئەندامی مەکتەب سیاسیی پارتی دیموکراتی کوردی سووریا لە لێدوانێکدا بە کوردپرێسی گوت چارەسەری کێشەی کوردی سووریا لە دیمەشقە.\nدانوستاندن بیانوویە؛ ڕووسیا دەیهەوێت کوردەکان بخاتە ژێر ڕکێفی حکوومەتی ناوەندیەوە\nبەشی سووریا- سەرۆکی پارتی ڕۆژی دیموکراتی کوردستانی سووریا دەڵێت: ئەگەر حکوومەتی سووریا دەیهەوێت دەسەڵاتی پێشووی خۆی بگەڕێنێتەوە پێویستە بەشێوەی فەرمی دان بە مافی کوردەکاندا بنێت و پاشان پێکەوە پاشەکشێ بە تورکیا بکەن.\nڕۆژنامەنووس و شرۆڤەکاری سووریا تایبەت بۆ کوردپرێس:\nدۆخی ئاو لە حەسەکە زۆر قەیراناوییە/ تورکیا بە تەمای بەچۆکدادانی باکووری سووریایە\nبەشی سووریا- ڕۆژنامەنووس و شرۆڤەکاری کوردی سووریا دەڵێت: تورکیا بە بڕینی سەرچاوەکانی ئاوی ناوچەی حەسەکە بەتەمای گوشار خستنە سەر خەڵکی کوردستانی سووریایە.\nبەڕێوەبەری سەنتەری توێژینەوەی ڕۆژهەڵاتی ناوەڕاست تایبەت بۆ کوردپرێس:\nدرێژنەکردنەوەی گرێبەستی نەوتیی ئەمریکا لەگەڵ کوردی سووریا زیانی قورس لە کوردەکان دەدات\nبەشی جیهان- دوکتور جاشوا لاندیس بە کوردپرێسی گوت جۆبایدەن گرێبەستی نەوتیی لەگەڵ کوردی سووریا درێژ نەکردەوە و ئەوەش زیانی قورس بە کوردی سووریا دەگەیەنێت.\nئەندامی لیژنەی دارایی لە پەرلەمانی عێراق تایبەت بۆ کوردپرێس:\nخوێندنەوەی جیاوازی هەولێر و بەغدا لە سەر پرسی بودجەی 2021ی عێراق و پشکی هەرێمی کوردستان\nبەشی عێراق و هەرێمی کوردستان- ئەندامی لیژنەی دارایی لە پەرلەمانی عێراق دەڵێت پێویستە حکوومەتی هەرێمی کوردستان بە بەڵگە و داتا و زانیاریی زۆر وردەوە پرسسی قەرزی سێ ملیاردیی حکوومەت ڕوون بکاتەوە، لەبەر ئەوەی کە لە ئەمساڵدا زیارد بوونی سێ ملیار دۆلار بۆ سەر قەرزەکانی هەرێمی کوردستان هەموومانی تووشی شۆک کرد.\nیاساناسێکی کورد بۆ کوردپرێس:تورکیا ناچارە دان بوونی کورردەکاندا بنێت\nبەشی تورکیا- یاساناس و سیاسەتوانی کوردی تورکیا دەڵێت: پێویستە دەستوورێکی نوێ بۆ سووریا بنووسرێتەوە و مافی کوردەکانی سووریای تێدا ڕەچاو بکرێت.\nشەپێلا ئازادییا کوردستان لە سووریا:\nکوشتنی ئەندامێکی ئەنەکەسە لە زیندانی حەسەکە تاوانی مرۆیی بوو\nبەشی سووریا- جێگری سەرۆکی شەپێلا ئازادییا کوردستان (ŞAK) لە سووریا دەڵێت: ئیدارەیخۆسەر بە کوشتن و ئەشکەنجەدانی ئەندامێکی ئەنحومەنی نیشتمانیی کوردی سووریا لە زیندانی حەسەکە سەلماندی کە ئامادەی گفتوگۆ کردن نیە و ئەو کارە هەڵگری پەیامێک بۆ ئەمریکا و ئەنەکەسە کە بڵێت ئامادە نیە دیالۆگەکان بگەنە ئەنجام.\nپێویستە هەدەپە هاوپەیمانێتی لەگەڵ حزبە کوردییەکاندا پێک بێنێت نەک حزبە چەپە تورکەکان\nبەشی تورکیا- سەرۆکی گشتیی پارتی ئیسلامیی کوردستان (PIK) دەڵێت: ئەگەر حزبە کوردەکانی تورکیا یەکنەگرن، تووشی مەترسیی زۆر گەورە دەبنەوە.\nتورکیا قۆستنەوەی لە ناکۆکیی نێوان کوردەکان دەکات\nبەشی سووریا- سەرۆکی پارتی یەکێتیی لیبراڵی کوردستانی سووریا بە کوردپرێسی گوت ئامانجی تورکیا هەرێمی کوردستان ئەوەیە بە بیانووی شەڕی دژبە پەکەکە دەستی بە فرەخوازییەکانی بگات.\nدیپلوماتکاری پێشوو و شرۆڤەکاری پرسەکانی سووریا تایبەت بۆ کوردپرێس:\nکشانەوەی هێزە بیانییەکان لە سووریا دەبێتە هۆی لەق بوونی جێ پێی کوردەکان/لە ریئالیزمی سیاسیدا شتێک بەناوی پێ زانین بوونی نییە\nبەشی جیهان- دکتۆر نیکۆلاس ڤان دەم، نوێنەری پێشووی تایبەتی هۆڵەندا لە سووریا و شرۆڤەکاری پرسەکانی ئەو وڵاتە بە کوردپرێسی وت: لە ریئالیزمی سیاسیدا شتێک بەناوی پێ زانین بوونی نییە و پاش کشانەوەی هێزە بیانییەکان لە سووریا جێ پێی کوردەکانی ئەو وڵاتە لەق دەبێت.\nبەم زووانە گفتوگۆی نێوان ENKS و PYNK دەست پێدەکاتەوە\nبەشی سووریا- ئەندامی لیژنەی ناوەندیی پارتی دیموکراتی کوردستانی سووریا (PDK.S) دەڵێت: ناکۆکییەکانی نێوان پەکەکە و پارتی کاریگەریی لەسەر گفتوگۆی لایەنە کوردیەکانی سووریا دروست دەکات بەڵام ئەم کاریگەرییە ناتوانێت ڕای ئەمریکییەکان وەکوو گەرەنتیکەری ئەنجامی دانوستانەکان، بگۆڕێت.


خواردنی خۆراکی ده‌وڵه‌مه‌ند له ڤیتامین دی یارمه‌تی له‌ش ده‌دات له جه‌نگان له دژی هه‌ڵامه‌ت\nبه‌گوێره‌ی لێکۆڵینه‌وه‌یه‌کی نوێ، خواردنی ئه‌و خۆراکانه‌ی که ڕێژه‌ی ڤیتامین دییان تێدا به‌رزه به‌ڕاستی یارمه‌تی له‌ش ده‌دات له جه‌نگان له دژی هه‌ڵامه‌ت و ڤایرۆسه‌کانی تر.\nسێ شه‌مه.24ی فێبروه‌ری 2009\nلێکۆڵینه‌وه‌که له‌لایه‌ن لێکۆڵه‌ره‌وان له قوتابخانه‌ی پزیشکی هارڤه‌رد ئه‌نجامدرا، هه‌روه‌ها نه‌خۆشخانه‌ی بۆسته‌نی منداڵان پێدچوونیه‌ه‌وی به زانیاریه‌کانی نه‌خۆشخانه‌که کردبوو له نێوان ساڵانی 1988 بۆ 1994.\nزانیاریه‌کان به نزیکه‌یی له‌سه‌ر 20000 که‌س کۆکرابۆوه که به‌گشتی ته‌مه‌نیان له‌ده‌وری 38 ساڵان بوو.\nهه‌موو ئه‌م که‌سانه‌ی که به‌ژداریان له لێکۆڵینه‌وه‌که کردبوو پێویست بوو نموونه‌یه‌کی خوێن وه‌ربگرن بۆ پشکنین.\nئه‌وه‌ی لێکۆڵینه‌وه‌که ده‌ری خست ئه‌وه بوو که په‌یوه‌ندی ڕاسته‌وخۆی دۆزیه‌وه له نێوان که‌می ئاستی ڤیتامین دی خوێن له‌گه‌ڵ به‌رزی مه‌ترسی تووش بوون به هه‌ڵامه‌ت و نه‌خۆشیه‌کانی تری ڕێڕه‌وی هه‌ناسه.\nئه‌و که‌سانه‌ی که ڕێژه‌ی ڤیتامین دی خوێنیان که‌متر بوو له 10 نانۆگرام له هه‌ر ملیمێترێک له خوێن، ئه‌وا 40% زیاتر له مه‌ترسی تووشبوون به هه‌ڵامه‌ت و نه‌خۆشیه به‌ڕۆکه‌کانی تری ڕێڕه‌وی هه‌سان دابوون. ئه‌مه به‌به‌راورد له‌گه‌ڵ ئه‌و که‌سانه‌ی 3 قه‌د زیاتر ڤیتامین دیان هه‌بوو.\nڤیتامی دی جگه له‌وه‌ی که باسکرا، پاریزیت لێده‌کات له تووشبونی به شێره‌په‌نجه‌ی کۆلۆن و نه‌خۆشی ده‌ماری..هتد.\n<<<هه‌واڵی ته‌ندروستی زیاتر<<<


به پیی لێكۆڵینه‌وه‌یێکی نوێی گرووپی ئای‌ئێچ‌ئێس مارکێت که پسپۆڕی بواری ئه‌منی و به‌رگرییه، گرووپی داعش له ساڵی ۲۰۱۶ نزیک به ۱۸ هه‌زار کیلۆمه‌تری چوارگۆشه له‌و ناوچانه‌ی له ژێر کۆنتڕۆلیدا بوه له ده‌ستی داوه و ئێستا ته‌نیا نزیک به ۶۰ هه‌زار کیلۆمه‌تری چوارگۆشه له خاکی عێراق و سووریا له كۆنتڕۆلی داعشدا ماوه.\nبه پێی پێش‌بینی ئه‌م گرووپه، مۆسڵ تا ناوه‌ندی ئه‌م ساڵ به ته‌واوی له ژێر چنگی داعش ده‌ردێت به‌ڵام ڕزگار کردنی ره‌قه له سووریا که وه‌ک پێته‌ختی داعش ده‌ناسرێت زۆر دژوارتر ده‌بێت و چاوه‌روان ناکرێت به خێرایی و به زوویی له ژێر کۆنترۆڵی داعش ده‌ربێت.\nئه‌م ناوه‌نده لێكۆڵینه‌وه ئاماژه به‌وه‌ش ده‌دات که له ساڵی ۲۰۱۵شدا نزیک به ۱۴ له ۱۰۰ی ناوچه‌کانی ژێر كۆنتڕۆلی داعش له ژێر چنگی رزگار بوبون به‌ڵام شکسته‌کانی ساڵی ۲۰۱۶ کاریگه‌ریێکی زیاتری له سه‌ر داعش بوه چون شارگه‌ڵ و ناوچه‌گه‌لێک له ژێر كۆنتڕۆڵی داعش ها‌تنه ده‌رێ که بۆ پرۆژه‌ی دامه‌رزانی ده‌سه‌ڵاتی داعش گرینگی زۆریان هه‌بوو.\nله‌م ڕاپۆرته‌دا ئاماژه به پێشڕه‌وی هێزه‌کانی سووریای دێمۆکراتیک له ده‌ور و پشتی ره‌قه‌ش کراوه به‌ڵام جه‌خت له سه‌ر ئه‌وه کراوه‌ته‌وه که ئازاد کردنی ئه‌م شاره به هۆی گرفتگه‌لی ئه‌منی، سیاسی و سه‌ربازی ئاڵوز، ئاسان نابێت. له هه‌مان کاتدا له عێراق دوای مۆسڵ ده‌بێت چاوه‌وڕان بکه‌ین هێزه عێراقییه‌کان تیشک بخه‌نه سه‌ر ده‌ور و پشتی حه‌ویجه که داعش تێیدا به‌رگریێکی تۆند له خۆی ده‌کات و ئه‌وه‌ی کردوه به بنکه‌یێک بۆ هێرشی تێروریستی کردنی به‌رده‌وام له سه‌ر به‌غداد.


چیرۆک بۆ منداڵان – ڕقی ناو دڵ. – WtariKurd\n– Posted on 2018-04-17بابەتی: بۆ منداڵان\nمنداڵە خۆشەویستەکان: مامۆستایەکی باخچەی ساوایان، بڕیاریدا یارییەکی بە نرخ و پڕ بایەخ لە گەڵ منداڵەکانی پۆلەکەیدا بکات. مامۆستاکە داوای لە یەک بە یەکی منداڵەکانکرد، کە هەر یەکێکیان چەند پەتاتەیەک ئامادە بکات و لەسەر هەر پەتاتەیەک ناوی کەسێک بنووسن، کە ڕقیان لێێ یەتی و بیخەنە ناو جانتاکانیانەوە. منداڵەکانیش زۆر بە جوانی بە قسەی مامۆستاکەیانکرد.\nڕۆژی دوایی هەر یەکێک لە منداڵەکان، ڕقیان لە چەند کەس بوو ، ناوی ئەو کەسانەیان لەسەر پەتاتەکان نووسیبوو، پاشان خستبوویانە ناو جانتاکانیانەوە. جا هەندێکیان جانتاکەی تەنها دوو پەتاتەی لە ناودا بوو، هەندێکیان سێ و منداڵی واشیان هەبوو پێنج پەتاتە لە ناو جانتاکەیدا بوو. ئنجا مامۆستاکە داوای لە منداڵەکانکرد، بۆ ماوەی هەفتەیەکی تەواو بۆ هەرشوێنێک چوون، جانتاکانیش لەگەڵ خۆیاندا بەرن.\nڕۆژ لە دوای ڕۆژ منداڵەکان لە بۆنی ناخۆشی پەتاتەکانی ناو جانتاکانیان، زیاتر نیگەران و بێزار دەبوون. بەتایبەتی ئەو منداڵانەی، کە پێنج پەتاتە لە ناو جانتاکانیاندا بوو، جگە لە بۆنی ناخۆش، ئەوا قورسی جانتاکانیشان بە تەواوی بێتاقەت و شەکەت و ماندووی کردبوون.\nپاش هەفتەکە یارییەکە کۆتایی هات و منداڵەکان ڕزگاریانبوو. ئنجا مامۆستاکە بە ڕوویەکی خۆشەوە ئەم پرسیارەی ئاڕاستەی منداڵەکانکرد: تکایە هەفتەی ڕابوردوو بەو پەتاتانەوە هەستتان چۆن بوو؟. هەموو منداڵەکان دەربارەی بۆنی ناخۆشی پەتاتەکان و قورسی جانتاکانییان لە هەموو شوێنێک، کە بۆی چووبوون بێزاری خۆیان دەردەبڕی.\nپاشان مامۆستاکە زۆر لەسەرخۆ وتی: خۆشەویستەکانم: ئەم یارییە ئەو وانەیەمان فێردەکات، کاتێک ڕقمان لە کەسێک دەبێت و لە ناو دڵماندا هەڵیدەگرین، ئەوا بۆنی ناخۆشی ئەو ڕقە دڵمان پیس و قورسدەکات، بۆ هەرچ شوێنێکیش بچین، لە کۆڵمان نابێتەوە و بە تەواویش ماندووماندەکات. جا ئەگەر ئێوە نە توانن بۆ ماوەی هەفتەیەک بەرگەی بۆنی ناخۆشی پەتاتەی ڕزیو بگرن، دەی باشە چۆن دەتوانن هەموو ژیانتان بەرگەی بۆنی ناخۆشی ڕقوکینەی ناو دڵتان بگرن؟. هەر بۆیە پێویستە هەموومان سنگفراوان و لێبوردوو بین، تا دڵمان، دڵێکی پاکوبێگەردی بێ ڕقوکینە بێت و هەمیشە بە خۆشی و شادی و کامەرانی بژین.\nجا منداڵە ژیرەکان: ئەم چیرۆکە پێماندەڵێت، نابێت ڕێگا بەدەین ڕقوکینە لە ناو دڵماندا جێگا بۆ خۆی بکاتەوە، چونکە بە درێژایی ژیانمان بۆمان دەبێت بە خەم و پەژارە و بێزارییەکی زۆر. کەواتە باشترین شت ئەوەیە سنگفراوان و لێبوردوو بین بەرامبەر بە خەڵکی. خۆ ئەگەر کەسێکیش هەڵەیەکیکرد بەرامبەرمان، ئەوا باشتر وایە بەر لەوەی تەماشای هەڵەکانی بکەین، تەماشای لایەنە باشەکانی بکەین.\nتێبینی : ئەم چیرۆکە لە ئینگلیزییەوە کراوە بە کوردی و ناوی نووسەری لەسەر نییە. چیرۆکەکە بۆ منداڵان نووسراوە، بەڵام دڵی منداڵ لە پەڕەی گوڵ پاکترە. کاتێکیش لە سایتی ( وتاری کورد ) دا بڵاویدەکەمەوە، تەنها مەبەستم ئەوەیە لە ڕێگای چیرۆکی منداڵانەوە، گەورەکان فێری خۆشەویستی و دڵپاکی بن، تا واز لە ڕق و قین و هەزاربەرەکی بهێنن و کۆمەڵگاکەمان لە بەڵا و دەردی پاشاگەردانی و وەیشومەی نەهامەتی ڕزگاری بێت.


📝 بڕیاری وەزارەتی ڕۆشنبیری سەبارەت بە کەناڵەکانی ڕاگەیاندن | 🏷 پۆل: بەڵگەنامەکان | زمانی بابەت: 🏳 کوردیی ناوەڕاست | 👁🗨\n📕 چالاکییەکانی وەزارەتی رۆشنبیری | 🏷 پۆل: پەڕتووکخانە | زمانی بابەت: 🏳 کوردیی ناوەڕاست | 👁🗨\n📕 چالاکییەکانی وەزارەتی رۆشنبیری 1998/7/1 | 🏷 پۆل: پەڕتووکخانە | زمانی بابەت: 🏳 کوردیی ناوەڕاست | 👁🗨\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Dec 7 2018 1:16PM باشترکراوە\n📕 چالاکییەکانی وەزارەتی رۆشنبیری وەرزی یەکەم و دوەم و سێیەم و... | 🏷 پۆل: پەڕتووکخانە | زمانی بابەت: 🏳 کوردیی ناوەڕاست | 👁🗨\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Aug 26 2018 2:14PM باشترکراوە\n📝 راگەیەندراوێک لەوەزارەتی پێشمەرگەو وەزارەتی رۆشنبیری و لاوانی هەرێمەوە | 🏷 پۆل: بەڵگەنامەکان | زمانی بابەت: 🏳 کوردیی ناوەڕاست | 👁🗨\n📕 رێبەری چاپکراوەکانی بەرێوەبەرایەتی گشتی رۆژنامەنووسی و چاپ و بڵاوکردنەوەی وەزارەتی رۆشنبیری و لاوان | 🏷 پۆل: پەڕتووکخانە | زمانی بابەت: 🏳 کوردیی ناوەڕاست | 👁🗨\n🔣 لیستی ناوی داهێنەرانی کورد لە ساڵی 2012 کە لە لایەن وەزارەتی رۆشنبیرییەوە ئامادەکراوە تاوەکو خەڵات بکرێن | 🏷 پۆل: هەمەجۆرە | زمانی بابەت: 🏳 کوردیی ناوەڕاست | 👁🗨\n👁 ئەم بابەتە 25,172 جار بینراوە\n3. 👁 ئاسۆ حەسەن\n4. 👁 ئاوات ئەحمەد\n5. 👁 ئاوێزان نوری\n6. 👁 ئیدریس عەلی\n8. 👁 ئەحمەدی مەلا\n10. 👁 بورهان قانع\n11. 👁 بێکەس حەمەد قادر\n12. 👁 بەدەل رەڤۆ مزووری\n13. 👁 بەشدار سامی\n14. 👁 تارا شێخ عوسمان\n15. 👁 تەیب جەبار\n16. 👁 حەمەفەریق حەسەن\n17. 👁 دیار عەزیز شەریف\n18. 👁 رۆژ هەڵەبجەیی\n19. 👁 رێواس ئەحمەد جاف\n20. 👁 رەمەزان عیسا\n21. 👁 ستار قادر\n22. 👁 سیروان رەحیم\n23. 👁 سەلام سەعید مەولود\n24. 👁 شوان ئەحمەد\n25. 👁 شوان داودی\n26. 👁 شوان محەمەد\n27. 👁 شێرزاد حەسەن\n28. 👁 عەباس عەبدوڵڵا یوسف\n29. 👁 عەبدوڵڵا تاهیر بەرزنجی\n30. 👁 فرمێسک مستەفا\n31. 👁 فەرهاد پیرباڵ\n32. 👁 فەرید زامدار\n33. 👁 قادر وریا\n34. 👁 گولنار عەلی\n35. 👁 لوقمان غەفور حەمە ساڵح\n36. 👁 محەمەد رەئوف\n37. 👁 مستەفا ئەحمەد\n38. 👁 مستەفا ساڵح کەریم\n39. 👁 مەم بورهان قانع\n40. 👁 نیهاد جامی\n41. 👁 نەبەرد محەمەد عەلی\n42. 👁 نەوزاد رەفعەت\n43. 👁 نەوزاد عەلی ئەحمەد\n44. 👁 هاوژین عومەر کەریم عەزیز\n45. 👁 هیوا قادر\n46. 👁 هەورامان وریا قانع\n47. 👁 وریا ئەحمەد\n48. 👁 کەژاڵ ئیبراهیم خدر\n49. 👁 کەمال عەبدوڵڵا قادر - کاروان عەبدوڵڵا\n50. 👁 یادگار حەمەغەریب\n😊 هەڵەی زمانەوانی وەزارەتی رۆشنبیری و لاوان | 🏷 پۆل: گاڵتەوگەپ | زمانی بابەت: 🏳 کوردیی ناوەڕاست | 👁🗨\n📝 وەزارەتی رۆشنبیری بڕیار لەسەر درێژکردنەوەی ماوەی داخستنی NRT دەدات بۆ ماوەی یەک هەفتە زۆرتر | 🏷 پۆل: بەڵگەنامەکان | زمانی بابەت: 🏳 کوردیی ناوەڕاست | 👁🗨\nوەزارەتی رۆشنبیری بڕیار لەسەر درێژکردنەوەی ماوەی داخستنی NRT دەدات بۆ ماوەی یەک هەفتە زۆرتر


ئه‌ندمانی و لاینگرانی حزبه كوردستانیه‌كان چوونه به‌رده‌م باڵویزخانه‌ی ئێران له له‌نده‌ن - کۆمەڵەی زەحمەتکێشانی کوردستان\nئه‌ندمانی و لاینگرانی حزبه كوردستانیه‌كان چوونه به‌رده‌م باڵویزخانه‌ی ئێران له له‌نده‌ن\nبۆ پشتیوانی لە خەڵکی وەزاڵەهاتووی ڕۆژهەڵاتی کوردستان و ئێران دژی ڕژیمی کۆنەپەرەستی کۆماری ئیسلامی ئێران ، لە وڵاتی بریتانیا لە بەردەم باڵوێزی کۆماری ئێسڵامی ئێران خۆپێشاندانێکی بەرفراوان بەڕێوە چوو. ڕۆژی چوارشەممە ڕێکەوتی ۲۹ی خەزەڵوەر بۆ پشتیوانی لە خۆپێشاندانەکان و خەڵکی وەزاڵەهاتوو و خرۆشاوی ڕۆژهەڵاتی کوردستان و ئێران ، خۆپێشاندانێک لە لایەن کۆمەڵەی زەحمەتکێشانی کوردستان و حزبی دمکراتی کوردستانی ئێران بۆ مەحکوم کردنی تاوانەکانی ڕژیمی ئێسلامی ئێران بە ڕێوە چوو. خۆپێشاندانەکە بە سرودی نەتەوایەتی ئەی ڕەقیب و خولەکێک بێدەنگی بۆ شەهیدانی ئەم دواییانەی ڕۆژهەلاتی کوردستان و هەموو شەهیدانی ڕزگاری کورد و کوردستان دەستی پێکرد دواتر لە لەیەن هاوڕێ ڕزگار قادری پەیامی کۆمەڵەی زەحمەتکێشانی کوردستان بۆ خۆپێشاندەران خوێندرایەوە و دواتر بە دروشمی مەرگ و نەمان بۆ ڕژیمی ئاخوندی و سەدان دروشمی تر بە کوردی و فارسی و ئینگلیسی کە ۲ کاتژمێری خایاند کۆتایی هات . بڕوخێ ڕژیمی کۆنەپەرەستی کۆماری ئیسلامی ئێران سەرکەوێت بزوتنەوەی ڕزگاریخوازی کوردستان\nکۆمەڵەی زەحمەتکێشانی کوردستان کومیتەی- بریتانیا\n2019/11/21 /by عەتا\nhttps://www.komala.com/wp-content/uploads/2019/11/landan..jpg 1200 1600 عەتا https://www.komala.com/wp-content/uploads/2014/03/logo.png عەتا2019-11-21 16:08:142019-11-21 16:24:08ئه‌ندمانی و لاینگرانی حزبه كوردستانیه‌كان چوونه به‌رده‌م باڵویزخانه‌ی ئێران له له‌نده‌ن\nسەردانی سکرتێری پارتی کرێکاران و رەنجبرانی کوردستان لە بارەگای سەرکردایەتی کۆمە... بەیاننامەی پێکهێنانی “کۆمیتەی پشتیوانی ڕاپەڕێنی ڕۆژهەڵاتی کوردستان و گەل...


بەوێنە داعش یەکەم هێرشی لەکەرکوک ئەنجام دا - هه‌تاو بەوێنە داعش یەکەم هێرشی لەکەرکوک ئەنجام دا - هه‌تاو\nسەرەتا > هه وال > بەوێنە داعش یەکەم هێرشی لەکەرکوک ئەنجام دا\nبەوێنە داعش یەکەم هێرشی لەکەرکوک ئەنجام دا\nتا دێت دۆخی ته‌ناهى شاری كه‌ركووك به‌هۆی جووڵه‌ى چه‌كداره نه‌ناسراوه‌كان و ده‌نگۆى دزه‌كردنى ژماریه‌كى زۆر له چه‌كدارانى داعش بۆ ناو شارى كه‌ركووك زیاتر تێك ده‌چێت، به‌م هۆیه‌شه‌وه ئه‌مڕۆ به شێوه‌یه‌كى فه‌رمى هێزه‌كانى دژه تیرۆى عێراقى و به شێك له میلیشیاكانى حه‌شدى شه‌عبى خرانه حاڵه‌تى ئاماده باشییه‌وه.\nسەرچاوەیەکی تایبەت لە ناو هێزه ته‌ناهیه‌كان ڕاگه‌یاند، دره‌نگانى دوێنى شه‌و له باشوورى شارى كه‌ركووك، چه‌كدارانى داعش ماڵى میلیشیاکانی حەشدی عەشائیریان سووتاند و هێرشیان كردووه‌ته سه‌ر لیوایه‌كى حه‌شدى عه‌شائیرى له‌و ناوچه‌یه و هه‌شت كه‌سیان لێ كووشتوون.\nئه‌مڕۆ هه‌ینى نۆیى ئادار، نەقیب سوفیان لە فرقەی ئاڵتوونی عێراقی ڕای گەیاند، دواى ئه‌وه‌ى ئاگادر كراینه‌وه له نزیك باشوورى شاری كه‌ركووك چه‌ند گروپێكی چه‌كدار بینراون و هێرشیان كردووه‌ته سه‌ر چه‌كدارانى حه‌شدى عه‌شائیرى له‌و سنووره و ماڵیانیان سووتاندووه و له ڕووبه‌ڕوو بووه‌وه‌یه‌كیشدا هه‌شت كه‌سیان لێیان كووشتووه.\nزیاتر گووتى، هێزه عێراقیه‌كان ده‌ستیان به درووستكردنی ژماره‌یه‌كی زۆر سه‌نگه‌ر كردووه، ئه‌مه‌یش وه‌ك ئاماده‌كارییه‌ك هێزه‌كانمان خسته حاڵه‌تى ئاماده باشییه‌وه و ئاماده‌بووین بۆ هه‌ر ڕوبه‌ڕوو بوونه‌وه‌یه‌ك ئه‌گه‌ر ڕووبدات.\nله دوای 16ی ئۆكتۆبه‌ر دۆخی ته‌ناهیی شاری كه‌ركووك به ته‌واوه‌تی تێكچووه و به‌رده‌وام كرده‌وه‌ی تیرۆرستی و كوشتن و دزین به شێوه‌یه‌كی به‌رچاو ئه‌نجام ده‌درێت و زیاتریش له‌و كرده‌وانه كورد ده‌كرێنه ئامانج، تا ئێسته‌یش چه‌ندان ماڵى كورد له‌و شاره دزى و تاڵان كراوه، ئه‌مه جگه له‌وه‌ى به‌پێى زانیارییه‌كانى "وشه" له شارى كه‌ركووك 12 جۆر له هێزى ته‌نهایى هه‌یه، له‌و ژماریه 8 هێزیان هێزى میلیشایى شیعین.\nItem Reviewed: بەوێنە داعش یەکەم هێرشی لەکەرکوک ئەنجام دا Rating: 5 Reviewed By: hataw magazin


لڤین: وەرگیراوە لە هەژماری سۆران عومەر\nهەروەها بە پێی پەیڕەوی ناوخۆی پەرلەمانی كوردستانیش هەروەک لە ماددەكانی (19 و 20)دا هاتووە، پێشێلكارییەکی دیکەی دەسەڵاتەكانی سەرۆكی پەرلەمانە، هاوشێوەی ئەوەی لە كارنامەی دەستەی سەرۆكایەتی دانیشتنی ڕۆژی (7/5/2020)دا هاتووە سەبارەت بە لابردنی پارێزبەندی پەرلەمانتار (سۆران عومەر)، پشتبەست بە بڕگەی (1 لە ماددەی 18)، كە تیایدا هاتووە: "نوێنەرایەتیكردنی پەرلەمان و قسەكردن بە ناوییەوە" لە دەسەڵاتی سەرۆكی پەرلەمانە.\nهەروەها بە پێی (هەمان ماددە) ئەوە سەرۆکی پەرلەمانە، کە مافی واژۆكردن و ئاڕاستەكردنی نووسراو و لێدوانە فەرمییەكانی پەرلەمانی كوردستانی هەیە بۆ دامەزراوە فەرمییەکان و فراكسیۆنەكان نەک جێگری سەرۆکی پەرلەمان و سکرتێری پەرلەمان.\nهەر بۆیە ئەوەی، کە لە نووسراوە نافەرمییەکەیاندا هاتووە، هیچ بەهایەكی پابەندكاری نییە و بە پێی پەیڕەوی ناوخۆ، لە دەسەڵاتی سەرۆكی پەرلەمانە.\nشیکردنەوەی یاسایی و ئەکادیمی بۆ ئەو نووسراوە نافەرمییە ئەمانەی لای خوارەوە هەڵدەگرێت:\n1/ لە ڕووی تەكییفی یاساییەوە، نووسراوی نافەرمی ژمارە (ت لە16/6/2020) كە لە لایەن جێگری سەرۆكی پەرلەمان و سكرتێری پەرلەمانەوە ئاڕاستەی سەرۆكی پەرلەمان كراوە:\nبەپێی ماددەی 19 و 20ی پەیڕەوی ناوخۆی پەرلەمان، هیچیان مافی ئەوەیان نییە، كە نووسراوی فەرمیی پەرلەمانیی بە ژمارە و بەرواری فەرمی سەرۆكایەتی پەرلەمانەوە دەر بكەن.\nیان بە سیفەتی ئەندامانی دەستەی سەرۆكایەتی، بە پێچەوانەی بۆچوونی سەرۆكی دەستەی سەرۆكایەتی پەرلەمانەوە"سەرۆکی پەرلەمان"، هەڵسەنگاندن بۆ دەسەڵاتەكانی سەرۆكی پەرلەمان بكەن، ئەو دەسەڵاتانەی، کە بە پێی پەیڕەو پێی بەخشراوە. چونکە بەپێی پەیڕەوی ناوخۆی پەرلەمان، جێگری سەرۆكی پەرلەمان تەنها چوار دەسەڵاتی هەیە، کە سەرجەمیان دەسەڵاتی یەدەگییە و پشتبەستە بە پرەنسیپی جێگرتنەوە (مبدا‌ء الحلول).\nهەروەها سكرتێری پەرلەمانیش خاوەنی نۆ دەسەڵاتی مەكتەبییە، وەك "وەرگێران و چاودێری كۆنووس و دڵنیابوون لە نصاب" و هیچ كام لەو دەسەڵاتانەش مافی ناداتێ بە نووسینی ئەم چەشنە نووسراوە نافەرمییانە و یا تكییف و ڕاڤەی دەسەڵاتی سەرۆكی پەرلەمان بکات و خودی ئەمجۆرە نووسینە (نافەرمییە ـ كەسییە) دەستدرێژكردنە سەر پەیڕەو و دەسەڵاتی سەرۆكی پەرلەمانە.\nهەروەها بە بڵاوكردنەوەی نووسراوی نافەرمی (ژ/ت لە 16/6/2020)یان، پێشێلی دەسەڵاتی سەرۆكی پەرلەمانیان كردووە، چونكە بڵاوكردنەوەی سەرجەم نووسراو و بڕیارەكان و ئاڕاستەکردنی بۆ فراكسیۆنەكان و دامودەزگا فەرمییەكان، پشتبەست بە بڕگەی (دوازدەم لە ماددەی 18 ی پەیڕەوی ناوخۆی پەرلەمان): "واژۆكردنی سەرجەم ئەو نامە و نووسـراوانەی، لـە پەرلەمانـەوە یـان لـە یــەكێك لــە لیژنەكانیــەوە دەردەچن و دەكەونــە چوارچێوەی دەســەڵاتی سەرۆك"، تەنها لە دەسەڵاتی سەرۆكی پەرلەمانە و كاری "سكرتێری پەرلەمان" و "جێگری سەرۆكی پەرلەمان" نییە، كە دەسەڵاتەكانی جێگر یەدەگییە و ناكرێت دڕدۆنگی و كێبڕكێی لە گەڵ دەسەڵاتە ڕەسەنەكانی سەرۆكی پەرلەماندا پێ بكرێت، چونكە دەسەڵاتەكانی سەرۆكی پەرلەمان، پشتبەستە بە پڕەنسیپی (ڕەسەنایەتی- اصالەت) و ئەمەش ڕێگریی لەواندەکات "جێگری سەرۆكی پەرلەمان و سكرتێری پەرلەمان" کە هەڵسەنگاندن بۆ هێزی یاسایی بڕیارەكانی سەرۆكی پەرلەمان بكەن.\n2/ بڕیاری ژمارە (4) سەبارەت بە هەڵگرتنی پارێزبەندی پەرلەمانتار سۆران عومەر بڕیارێکی نایاساییە، لەبەر ئەمانەی لای خوارەوە:\nأ- بڕیاری (ژ/4 لە 7/5/2020) پشتبەست بووە بە كارنامەیەكی پوچەڵ، چونکە كارنامەی دەستەی سەرۆكایەتی بەپێی ماددەی ( 16 / بڕگەی یەكەم) بە كۆدەنگی سەرجەم ئەندامانی دەستەی سەرۆكایەتی دادەنرێت، نەك بە زۆرینە و كەمینەی دەستەی سەرۆکایەتی. لەبەر ئەوە هەر بڕیارێكیش هەبێت، پێویستە لە سەرۆكی دەستەوە دەربچێت، كە سەرۆكی پەرلەمانە.\nنووسراوە نافەرمییە كەسییەکەی ئەو بەڕێزانەش ئاماژەی داوە بەوەی، "كە ناكرێت بڕیاری هەڵگرتنی پارێزبەندی هەڵبوەشێتەوە (الغا‌ء)، كە لە ڕاستیدا پرسی بڕیارەكە (هەڵوەشاندنەوەـ الغا‌ء) نییە، بەڵكو (پوچەڵكردنەوەیە ـ إبطال).\nئەم دەربڕینەی ئەم نووسراوە نافەرمییە كەسییە، كاتێك درووست بوو، كە بڕیاری (ژ/4ی 7/5/2020) هیچ كەموكوڕیی و پێشێلكارییەکی پەیڕەویی پەرلەمانی نەبێت و بە شێوەیەكی شەرعیی و درووست لەدایكبووبێت، بەڵام لە دۆخی ئەو بڕیارەدا، كە هەر لە سەرەتاوە بە نایاسایی لەدایكبووە و زیاد لە چەندین بڕگە و ماددەی پەیڕەوی ناوخۆی پەرلەمانی تیادا پێشێلكراوە، ناكرێت حوكمی ڕێسایەكی یاسایی درووست وەربگرێت، ئەویش پشتبەست بەو پڕەنسیپە یاساییەی كە دەڵێت: (الباطل لاینعقد ولا یفید الحكم) و (مابني علی الباطل باطل).\nب- بڕیاری هەڵگرتنی پارێزبەندی (لە هەموو دۆخەكاندا) گەر بەشێوەی درووستیش درابێت ئەوا نە (تشریع)ە و نە (بڕیاری تەشریعی)ە، بەڵكو ڕێگەپێكدانێكی یاساییە، كە بریتیە لە میكنەیەكی یاسایی: (المكنة القانونیة) ، وهو رفع قید المنع فی تحریك الدعوی الجزائیة أو الاذن في تحریك الدعوی الجزائیة ولا ینشئ أي مركز قانونی عام أو مجرد) ، كە ڕێگە دەدات بە دەسەڵاتی دادوەری داوای جەزائی بجوڵێنێت تەنها بۆ ئەو ماددەیەی كە لە دۆسیەكەدا هاتووە. ئەمەش واتە هەڵگرتنی کۆتبەندییە لەسەر جوڵاندنی داوای جەزائی و زیاتر لەوەش لە دەرەوەی فەسڵی تەشریعی دەستەی سەرۆكایەتی بە كۆدەنگیی دەسەڵاتی هەڵگرتنی پارێزبەندی هەیە لەو بابەتانەی، كە ڕێگەی پێدراوە.\nهەروەها دەستەی سەرۆكایەتی، بە كۆدەنگیی، لە دەرەوەی فەسڵی تەشریعی ناتوانێت تەشریع دەربكات یان بەشداری بەرنامەی كاری تەشریعی بێت بەڵام لە توانایدایە ڕێگە بە جوڵاندنی داوا بدات، چونكە مكنەیەكی ڕێکارییە.\nئەمەش ناچێتە چێوەی مامەڵەی تەشریع و بڕیاری تەشریعیەوە و پێویست بەوە ناكات ئەو حوكمەی بەسەردا بسەپێت، (بڕگە چوار لە ماددەی 24 لە پەیڕەوی ناوخۆی پەرلەمانی كوردستان).\nج- تەوزیفكردنی (پرەنسیپی پلەبەندی یاسایی- مبدأ التدرج القانوني) لەم نووسراوە نافەرمییە كەسییەدا لە سێ لایەنەوە نایاساییە:\nیەكەم/ پرەنسیپی پلەبەندی یاسایی لە نێوان ڕێسای یاسایی درووست دەبێت، نەك لەسەر ڕێسایەك یان ڕێگەپێدانێكی پوچەڵ لە سەرەتای درووستبوونیەوە، هەربۆیە بەناو بڕیاری ژمارە (4) ی (7/5/2020) بڕیارێکی درووست نەبووە تاببێت بە رێسای یاسایی و پاشان ملكەچی پلەبەندی یاسایی بێت.\nدووەم/ ئەم پرەنسیپە (پرەنسیپی پلەبەندی یاسایی) لە نێوان ڕێسای یاسایی درووستدا ڕوودەدات، هەم "لە ڕووی ڕواڵەتی" و هەم "لە ڕووی بابەتیەوە".\nهەروەها لە نێوان یەك ئاستی ڕێسای یاساییدا پلەبەندی یاسایی بوونی نییە، بە تایبەت، كە دەسەڵاتی سەرۆكی پەرلەمان كۆتا قۆناغی درووستكردنی ڕێسایی یاسا بێت و پارێزەری درووستێتی ڕێسا یاساییەكە بێت وەك پارێزەری پەیڕەوی ناوخۆی پەرلەمان.\nهەروەها، بڕیاری هەڵگرتنی پارێزبەندی تەنها میكنەیەكی یاساییە بۆ جوڵاندنی داوا جەزائییەكە.\nسێیەم/ دەسەڵاتی سەرۆكی پەرلەمان لە هەمان پلەی یاساییدایە و بەشێكە لە درووستكردنی ڕێسای یاسایی و واژۆكردنی میكنە یاساییەكە، بۆیە ناكرێت پلەبەندی یاسایی بەسەردا جێبەجێكرێت، چونكە سەرۆكی پەرلەمان نوێنەری دامەزراوەی یاسادانانە و بەشێكە لە دامەزراوەكە و لێی جیا نییە تا ملكەچی پلەبەندیی یاسایی بێت.\nد- سەبارەت بە دۆسیەی پەرلەمانتار سۆران عومەر، پەیوەست بە كاری پەرلەمان لە ژێر سایەی "پارێزبەندی بابەتی" "الحصانة الموضوعیة"دا:\nهەموو سكاڵایەكی سزایی جا لە هەر بەڕێزێكەوە بێت (موجبی لابردنی پارێزبەندی نییە!) بەڵكو پێویست بوو لە كارنامەی پەرلەماندا ڕەچاوی سەرجەم بڕگە و مەرجەكانی لابردنی پارێزبەندی بكرێت و ئەوە یەكلایی بكرێتەوە ئەم كردەیە دەچێتە چوارچێوەی "پارێزبەندی بابەتی" یان "پارێزبەندی ڕێکاری" پەرلەمانتارەوە، چونكە لە یەكەمیاندا بە هیچ شێوەیەك پارێزبەندی لانابرێت و لە دووەمیاندا ڕێگەپێدراوە.\nهەروەها یەكلاییكردنەوەی ئەوەی كە کردەی پەرلەمانتارێك بە هۆکاری وەزیفی یان بە هۆی وەزیفەكەیەوەیەتی لە دەسەڵاتی پەرلەمانە، کە پێدەوترێت: "پارێزبەندی بابەتی" و لە هەمان كاتیشدا "هۆکاری ڕێگەپێدانە- اسباب اباحە"، چونكە " جێبەجێکردنی ئەرکە ـ ئەدای واجبە"، بەپێچەوانەوە گەر "لە دەرەوەی وەزیفە" یا "لە دەرەوەی كاری پەرلەمانتارییە"، ئەوجا شیاوێتی ئەوەی هەیە ڕێگە بە لابردنی پارێزبەندیەکەی بدرێت، چونكە لە دەرەوەی وەزیفە یا لە دەرەوەی كاری پەرلەمانە و لێپێچینەوەی بۆ دادگایە و لەژێر سایەی پارێزبەندیی ڕێکارییە، ئەمە جگەلەوەی کە ئەم دابەشکردنە لە نێوان "پارێزبەندیی بابەتیی" و "پارێزبەندیی ڕێکاریی" پڕەنسیپی جیاکردنەوەی دەسەڵاتەکانە، کە یەکەمیان لە دەسەڵاتی پەرلەمانەو دووەمیان لە دەسەڵاتی دادگایە و پێشێلکردنی پێچەوانەی پڕەنسیپی دابەشکردنی دەسەڵاتەکانە (مبدأ الفصل بين السلطات) ئەمەش ئەوەیە کە لە دۆسیەی پەرلەمانتار سۆران عومەردا پێشێلکراوە.\nپاشان لە كارنامەی دیاریكراودا هیچ كام لەم بابەتانە دیاری نەكراون و هیچ دانیشتنێكی گوێگرتن بۆ پەرلەمانتار سۆران عومەر ڕێكنەخراوە، ناوەڕۆكی سكاڵاكانیش پشتبەست بە پەیڕەوی ناوخۆی پەرلەمان تاوتوێ نەكراوە، كە دەبوو پەرلەمان لە بڕگەكانی (6،5،4،3،2،1) و لە كارنامەی ناوبراودا ڕاستەوخۆ سەرجەم گەرەنتیە یاساییەكانی پەرلەمانتاری ناوبراو پێشێل نەکات.\nبەمەش بڕگەی دووەم پێشێلكرا کە دەڵێت: "ئەندام، ئازادی ئاخـاوتن و ڕادەربڕینـی تـەواوی هەیـە لـەكاتی ئەنجامـدانی كــاری پەرلەمانیــدا، بــە شــێوەیەك ڕەچــاوی رێزگــرتن لــە دامــەزراوە دەستورییەكانی هەرێم لە چوارچێوەی یاسا كارپێكراوەكان بكات."، کە ڕاستەوخۆ دەنگی لەسەردرا بێئەوەی هیچ خوێندنەوەیەک بۆ ناوەڕۆكی سكاڵاكە بكرێت، كە ئایا پەیوەنددارە بە كاری پەرلەمانیەوە، یان لەدەرەوەی كاری پەرلەمانییە؟!، بەمەش حكومەكانی (بڕگەی 2 لە ماددەی 2٤)ی پەیڕەوی ناوخۆی پێشلكرا، چونکە پەرلەمانتار سەبارەت بە سەرجەم كارەكانی پەرلەمان و بەڕێوەبردنی ئەدای وەزیفەكەی نابەرپرسیارە و ئەو نابەرپرسیارێتییە، هەم لە كاتی پەرلەمانتاری و هەم لە دوای تەواوبوونی ئەدای پەرلەمانتاریدا بەردەوامە ئەمەش جەوهەری پرەنسیپی پارێزبەندیی بابەتیە.\nئەمە جگە لەوەی ئەم پرەنسیپە پڕەنسیپێکی دەستوورییە و لە بڕگەی دووەم ( أ) ماددەی 63 دەستووری هەمیشەیی عێراقدا دەقنووس كراوە.\nهەربۆیە پێشێلكردنی (پرەنسیپی پارێزبەندیی بابەتی) پەیوەندی بە زۆرینە و كەمینەوە نییە، بەڵكو پەیوەنددارە بە پرەنسیپە جێگیرەكانی دەستووری عێراق "بڕگەی 2/ أ ماددەی ٦٣" و "بڕگەی 2 ماددەی 2٤" لە پەیڕەوی ناوخۆ پەرلەمانی كوردستان، كە لە ڕووی یاسای سزادانی عێراقییەوە بە (هۆکارەکانی ڕێگەپێدان- اسباب اباحة) هەژمار دەكرێت.\nبەڵگەی زیاتر لەسەر هەمان بابەت لە سەرجەم پەرلەمانەكانی وڵاتانی دونیا و لە نێویشیاندا پەرلەمانی فەرەنسا هەیە، كە لە ماددەی 26ی دەستووری فەڕەنسی دەقنووسكراوە، بە هەمانشێوە ئەوە ئەركی پەرلەمانە یەكلایكاتەوە كە كردەی پەرلەمانتار پەیوەنددارە بە كاری پەرلەمانی یان لە دەرەوەی كاری پەرلەمانییە و پێویست بوو لە ڕێگەی لیژنەیەكی تایبەتمەندەوە یەكلایی بكرێتەوە نەک بەشی یاسای سەرۆکایەتی پەرلەمان چونکە سۆران عومەر پەرلەمانتارە نەک فەرمانبەری دیوانی سەرۆکایەتی پەرلەمان تا بەشی یاسا مامەڵەی لەگەڵدا بکات وەک لە پەراوێزەکانی سەر نوسراوی (٢٤٠٣ لە ٦/٤/٢٠٢٠)دا هاتووە، ئەویش بە لەبەرچاوگرتنی سەرجەم پێوەرە فیقهی و دادوەرییەكان و لە نێویشیاندا (سرووشتی تاوانەكە، هەبوونی بەڵگەكان، پاڵنەری سیاسی بڕیارەكەی دادگا، تا چەندێك داواكە پێچەوانەیە لەگەڵ ئازادی كاری پەرلەمانی، ئەدای وەزیفی پەرلەمانتارە یان لە دەرەوەی ئەدای وەزیفەکەیە) پێش ئەوەی بچێتە سەر سەكۆی پەرلەمان.\nهەروەها بڕیاری بە ناو ژمارە (4) لە(7/5/2020) خاڵیە لە سەرجەم ئەو ڕێكارانە. ئەمەش پوچەڵیەكی دیکەی ئەم ڕێوشوێنەیە، کە ئەو بڕیارەی لە سایەدا دەرچووە.\nكۆتایی بەشی یەكەم و ماویەتی....\n3206 جار بینراوە\nقائیمقامیه‌تی سلێمانی، خانمان له‌جۆرێکی جوانكاری ئاگادار ده‌كاتەوە\nکۆمەڵی ئیسلامی داوا دەکات باسی شەری کورد کورد نەکرێت\n(ئەمڕۆ، وەک دوێنێ نییە، سبەینێش وەک ئەمڕۆ نابێت).\nرۆژنامەوان شێروان شێروانی بۆ دەستگیرکراوە؟\nوردەکارییەکانی دەستگیرکردنی رۆژنامەوان شێروان شێروانی و تاوتوێکردنی راگەیندراو و ناڕەزاییەکانی رێکخراوە نێودەوڵەتییەکە کۆمیتەی بەرگیرکردن لە رۆژنامەنوسانی جیهان کە بنکەی سەرەکیان لە نیۆرکەو هاوکات راگەیندراوەکەی\nمن چۆن لە ئەمریکا دەنگ دەدەم؟\nئەمجارە جارێ بڕیارم نەداوە بۆ کێیە؟ تا ھەفتەی داھاتوو تەواو پلانی ھەردوو پالێوراو دەبینم، ئەو کات دەنگ دەدەم.


👁 ئەم بابەتە 46,377 جار بینراوە\n📅 17-10-1987 رێکەوت و رووداو (کڕۆنۆلۆژیا)\n📅 کاتی تۆمارکردن Jan 12 2017 11:07PM\n... [ زۆرتر... 👁] ✖ ✖ ✖ 0 4 ✖ 56% ✍ هـ.ب. 12-1-2017 23:07:28\n👫 هەژار جەمال کەسایەتییەکان\n📅 کاتی تۆمارکردن Apr 14 2020 7:51PM\nیەکێکە لە نووسەر و رۆژنامەنووسانی کورد لە باشووری [ زۆرتر... 👁] ✖ ✖ 0 0 ✔ 94% ✍ ج.ع.ئـ. 14-4-2020 19:51:51


دانیشتووانی تەلەعفەر خۆیان لەدەستی داعش رزگار دەکەن\nلەلایەن زانا بەهرام 13/8/2017\n1500 کەس لە تەلەعفەر هەڵاتوون\nدانیشتووانی قەزای تەلەعفەر کە هێشتا لەژێر کۆنترۆڵی داعشدایە و، دەست بە شەڕی کۆنترۆڵکردنەوەی نەکراوە، لە قەزاکە هەڵدێن و خۆیان دەگەیەننە هێزە ئەمنییەکان.\nرۆژی شەممە نزیکە 150 کەس کە زۆربەیان تورکمان بوون و خەڵکی گوندەکانی تەلەعفەرن، خۆیان گەیاندە هێزە ئەمنییەکانی عێراق. لەگەڵ گەیشتنیان بەو ناوچەیە، لەلایەن هێزە ئەمنییەکانەوە نان و ئاویان پێدرا. دواتر بۆ کەمپی ئاوارەکان لە دەوروبەری موسڵ بەڕێکران.\nعالییە عیماد، ئاوارەی گوندێکی نزیک تەلەعفەرە و یەکێکە لەو کەسانەی لەدەستی داعش هەڵاتووە، دەڵێ "ئاو نییە بۆ خواردنەوە، زۆربەی خەڵک ئاوی پیس دەخۆنەوە، زۆربەی دانیشتووانەکە بە نان و ئاوێکی کەم دەژین. خواردن بۆ کڕینیش نەبوو، ئەگەر هەشبوایە نرخەکەی زۆر گران بوو، هاوژینەکەم بەهۆی نەخۆشی گورچیلە گیانی لەدەستدا و کوڕەکەشم ئێستا لە دەستی داعشدایە".\nبەگوێرەی ئاماری هێزە ئەمنییەکانی عێراق، لەماوەی سێ رۆژی رابردوودا، نزیکە 1500 کەس ناوچەکانیان جێهێشتووە و خۆیان گەیاندووەتە رۆژئاوای موسڵ.\nجاسم عەزیز، ئاوارەی تەلەعفەرە، ئەو لەبارەی داعشەوە دەڵێ "ئەوان خەڵکیان دەکوشت، ئەوانی هەوڵی هەڵاتنیشیان دەدا، دەگیران و گولەیەکیان لەسەری دەدرا، ئێمە بەدرێژایی شەو بەپێ رۆیشتین. دوانیوەڕۆی دوێنێ بەڕێکەوتین، تاوەکو گەیشتینە ئێرە برسی و تینوو بووین. ئێمە پارەمان بە قاچاخچییەکان داوە بۆ ئەوەی دەربازمان بکەن". هەروەها ئاشکرای دەکات کوڕەکەشی لە جەژندا ویستوویەتی دەربازی ببێت، بەڵام لەلایەن داعشەوە کوژراوە.\nیەکێک لەو پۆلیسانەی ئەو ناوچەیە دوای سێ ساڵ بە خوشکێکی خۆی شاد دەبێتەوە، ئەو پۆلیسە شیعەیە، کە لە ساڵی 2014ـدا تەلعەفەری جێهێشتووە.\nئەحمەد رەسول سەلیم، ناوی ئەو پۆلیسەیە، دەڵێ "سوپاس بۆ خوا، ماوەی سێ ساڵە ئەوانم نەبینیبوو. هیوام بڕابوو، بەڵام سوپاس بۆ هێزە ئەمنییەکان کە پێشوازییان لێکردبوون، خوا چاکەیان بداتەوە و بیانپارێزێت".\nهەڵاتنی خەڵکی تەلەعفەر و ناوچەکانی دەوروبەری، هاوکاتە لەگەڵ نزیکبوونەوەی دەستپێکردنی پرۆسەی کۆنترۆڵکردنەوەی، بۆیە ئەو ئاوارانە بەچاوی گومانەوە لەلایەن هێزە ئەمنییەکانەوە سەیر دەکرێن.\n2710 ژمارەی بینین


عێراق.. تەلاری دەوڵەتێک لەسەر زبڵ (٢-٣)\nپێکهێنانی ئەنجوومەنی حوکم بەو بێ دەسەڵاتییەیەوە، تەنیا هەوڵێکی هاوپەیمانان بوو بۆ دڵدانەوەی عێراقییەکان، بەوەی هەست بکەن، کە ئەوانیش دەسەڵاتێکیان لە دەوڵەتەکەی خۆیاندا هەیە.\nئەگەرچی دەستووری نوێ، دوای گفتوگۆ و دانووساندنی زۆر، بەرمەبنای پرەنسیپەکانی (سازان، هاوبەشیی ڕاستەقینە و هاوسەنگیی) لەنێوان پێکهاتەکانی عێراقدا نووسرایەوە، بەڵام لە ڕاستیدا لەو ڕۆژەوە تا ئێستا، وەک ئەوەی دەستوورەکە بە مردوویی لەدایک بووبێت وایە.\nهێرشی هاوپەیمانیی نێودەوڵەتیی بە سەرۆکایەتیی ئەمریکا بۆسەر عێراق لە ٩ی نیسانی ٢٠٠٣، کۆتایی بە حوکمی ٣٥ ساڵەی (بەعس) هێنا و (سەددام) و ڕژێمەکەی بوونە بەشێک لە مێژوو. پاش ڕووخاندنی ڕژێمی بەعس، یەکەم دامەزارەوە و دەستەیەک، کە جڵەوی تەواوی دەسەڵاتەکانی لە عێراقدا گرتە دەست، "دەسەڵاتی یەکگرتووی هاوپەیمانان - CPA" بوو بە سەرۆکایەتیی (پۆل بریمەر). ئەمەو دوای تێپەڕینی نزیکەی پێنج مانگ، بە بڕیارێکی (بریمەر) لە ١٢ی تەممووزی ٢٠٠٣، "ئەنجوومەنی حوکم" پێکهێنرا.\nئەنجوومەنی ناوبراو، کە لە (٢٥) ئەندامی سەرەکی پێک هاتبوو و وتەبێژی فەرمی خۆیشی هەبوو (حەمید ئەلکەفائی). ئەندامەکانی لە نوێنەرانی ئەو حزب و قەوارە سیاسییانەی عێراق بوون، کە لە سەردەمی بەعسدا، ئۆپۆزسیۆنی ڕژێمەکەی سەددام بوون. ئەو ٢٥ ئەندامە، لە ناو خۆیاندا و بە هەڵبژاردن سەرۆکێکیان بۆ ئەنجوومەنەکە دیاری دەکرد، کە ماوەی دەسەڵاتی هەر سەرۆکێک (بە ڕیزبەندیی و بە گوێرەی پیتی یەکەمی ناوی کەسەکە - ئەبجەدی - هەڵدەبژێردران) ، یەک مانگ بوو. واتە، تا کۆتایی تەمەنی ئەنجوومەنەکە، مانگانە پۆستی سەرۆک دەستاودەستی دەکرد!\nناوی ئەو سەرکردە و کەسایەتییە سیاسییانەی لە ١٣ی تەممووزی ٢٠١٣، تا ١ی تەمووزی ٢٠١٤ لە دامەزراندنییەوە تا هەڵوەشاندنەوەی، سەرۆکایەتیی ئەنجوومەنەکەیان گرتە دەست، بریتی بوون لە (محەممەد بەحرولعلووم - بە وەکالەت، ئیبراهیم جەعفەریی، ئەحمەد چەلەبی، ئەیاد عەللاوی، ڕەوانشاد مام جەلال، عەبدولعەزیز ئەلحەکیم، عەدنان پاچەچی، موحسین عەبدولحەمید، موحەممەد بەحرولعلووم بۆ جاری دووەم، سەرۆک بارزانی، عزەددین سەلیم، غازی مشعەل عجێل ئەلیاوەر).\nوێڕای ددان پێدانانی ئەمریکا و چەند وڵاتێکی تر بە ئەنجوومەنەکە، کۆمکاری عەرەبییش، وەک نوێنەری ڕاستەقینەی گەلانی عێراق، ددانی بە ئەنجوومەنەدا نا و کورسیێکیشی لەناو کۆمکارییەکە بۆ تەرخان کرد، بەڵام نەک هەر شەقامی عێراقی، بەڵکوو بەشێک لە وڵاتانی ناوچەکە و جیهان، بە جۆرێک لە هەستیاریی و خۆپارێزیی (ئەگەر نەڵێین بە گومان و بێ باوەڕیی)، مامەڵەیان لەگەڵ ئەنجوومەنەکەدا دەکرد. چونکە ڕاستییەکەی ئەوە بوو، کە ئەنجوومەنی حوکم، تەنیا پەیکەرێکی بێ گیانی لە پەلوپۆخراو بوو ). سەرۆک بارزانی بەردەوام جەخت لەسەر ئەم بابەتە دەکاتەوە، کە ئەو بێدەسەڵاتییەی ئەنجوومەنی حوکم و کەڵەگایی بریمەر، هۆکاری سەرەکیی بووە لەوەی، ئەگەر پەیوەندیی نزیک و دۆستانەی لەگەڵ هەندێک سەرکردەی عێراقی و خەمخۆریی بۆ سەرخستنی پرۆسەی سیاسیی لە عێراقی نوێدا نەبووا، سەرۆکایەتیی خولی مانگانەی ئەنجوومەنەکەی نەدەکرد. (بەپێی یاساکانی جەنگ و داگیرکاریی سەربازیی، کە لە نەتەوە یەکگرتووەکاندا ڕێککەوتنی لەسەر کرابوو، تەواوی بڕیار و دەسەڵاتەکان لە عێراقدا، لە دەستی (بریمەر)و دەستە دەسەڵاتدارەکەی هاوپەیماناندا بوون و لە پەراوێزی دەسەڵاتە ڕەهاکەشیدا، (بریمەر) چەند دەسەڵاتێکی ڕووکەشیی سادەی بە ئەنجوومەنەکە دا.\nدواجار بە کۆتاییهاتنی خولی (ئەلیاوەر) لە سەرۆکایەتیی ئەنجوومەنی حوکم و پاش پێکهێنانی (حکوومەتی کاتیی) بە سەرۆکایەتیی (ئەیاد عەللاوی)، بە بڕیارێک، کە لە ١ی تەممووزی ٢٠٠٤ دەرچوو، ئەنجوومەنەکە هەڵوەشێنرایەوە و (ئەلیاوەر) یش وەک یەکەم سەرۆکی کۆماری عێراقی دوای سەردەمی بەعس، دەستنیشان کرا.\nدیارە جێبەجێکردنی خاڵ و بەند و پێشمەرجەکانی ناو بڕیارە نێودەوڵەتییەکە، بەبێ بوونی دەستوورێکی نوێ، کاری نەکردە بوون.\nدەستوورێکی نوێ، کە لەبری دەستوورە کۆنەکەی ڕژێمی بەعس، ببێتە سەرچاوەی یاسایی، بۆ حکوومەتە کاتییە چاوەڕوانکراوەکە. لەبەر ڕۆشنایی ئەم ڕووداوە خێرایانەدا، ئەنجوومەنی حوکم لە مانگی ئاداری ٢٠٠٤دا، دەستوورێکی کاتیی دەرکرد، کە بە "یاسای دەوڵەت بۆ قۆناغی ڕاگوزەر" ناسرا.\nئەگەرچی دەستووری نوێ، دوای گفتوگۆ و دانووساندنی زۆر، بەرمەبنای پرەنسیپەکانی (سازان، هاوبەشیی ڕاستەقینە و هاوسەنگیی) لەنێوان پێکهاتەکانی عێراقدا نووسرایەوە، بەڵام لە ڕاستیدا لەو ڕۆژەوە تا ئێستا، وەک ئەوەی دەستوورەکە بە مردوویی لەدایک بووبێت وایە. چونکە حکوومەتەکانی عێراق لە دوای ٢٠٠٥ەوە و تا ئەمڕۆش، پێشێلکاریی نەماوە نەیانکردبێ و نەیکەن، بەتایبەتی لە پەیوەست بە مافە ڕەواکانی کورد و سروشتی پەیوەندیی نێوان حکوومەتی هەرێم و حکوومەتی فیدڕاڵی، هەروەها چارەسەرکردنی کێشە جەوهەرییەکانی نێوان هەولێر و بەغدا "پشکی کورد لە بودجەی گشتی.. مافە ماددی و لۆجستیکییەکانی هێزی پێشمەرگە، وەک بەشێک لە سیستەمی بەرگریی عێراق.. پرسی ناوچە کێشە لەسەرەکان -ڕاستییەکەی، ناوچەی تەعریبکراو و داگیرکراون-، کە لە ماددەی ١٤٠دا بە ڕوونی باس لە قۆناغ و میکانیزمەکانی چارەسەرکردنی کراوە.. پرسی دادگای باڵای فیدڕاڵیی.. پرسی نەوت و گاز و…….” زۆر پرسی دیکەی گرنگ و ستراتیژی. ئەمانەو تا ئێستاش، زیاتر لە پەنجا ماددەی ناو دەستوورەکە، هیچ یاسایەک بۆ وردکردنەوەیان دانەڕێژراوە، کە ئەمەش بۆ خۆی هۆکاری سەرهەڵدان و بەردەوامیی چەندین کێشەی جیددییە و بە هۆیەوە، حکوومەتی عێراق، خۆی لە ئەرک و بەرپرسیارێتیی جێبەجێکردنی ئەو ماددانە دزیوەتەوە.\nسروشتی بێدەسەڵاتییەکەی ئەنجوومەنی حوکم، فەرامۆشکردنی بە مەبەست و ئامانجداری هەڵبژاردن و پێکهێنانی پەرلەمان و حکوومەتێکی نوێ لەلایەن هاوپەیمانان و بە دیاریکراوی (بریمەر)، هەروەها نەهێنانە بەرباسی دۆز و داوای ڕەوای ئەو پێکهاتانەی لە عێراقدا -بۆ نموونە کورد- کە بە درێژایی هەشتا ساڵی فەرمانڕەوایەتیی حکوومەتە یەک لەدوا یەکەکانی عێراق -لە پاشایەتییەوە تا سەردەمی بەعس-، مافی بەشداریی سیاسییان لێ زەوت کرا و ڕووبەڕووی دڕندانەترین شێوەکانی سەرکوتکردن و ستەمکاریی بوونەوە. نەک هەر شەقامی عەرەبیی عێراقی -بەتایبەت شیعەکە-، بەڵکوو سەرکردایەتیی کوردستانیشی خستە دۆخی گومانکردن لە نیاز و ئامانجی هاوپەیمانان لە عێراقی دوای سەددام. بۆیە هەموویان ڕاستەوخۆ و ناڕاستەوخۆ، بە شێوازی جیا و لە کەناڵی جیاوازەوە، کەوتنە فشارکردن بۆ ئەوەی بە لایەنی کەمەوە حکوومەتێک، کە تا ئاستێکی باش ڕەوایەتیی یاسایی و دەسەڵاتی هەبێت، ئەگەرچی کاتیی و ڕاگوزەریش بێت، پێک بهێنرێت، باشترە لەوەی عێراقی نوێ لەو چەقبەستن و بێ سەروبەرییەدا بمێنێتەوە. هەرنا بۆ ئەوەی حکوومەتەکە بتوانێ بە هاوکاریی هاوپەیمانان و لەسەرووشیانەوە، بە پاڵپشتیی ئەمریکا، ئامادەکاریی بۆ قۆناغەکانی دواتر بکات، بەتایبەتی لە نووسینەوەی دەستوورێکی نوێ بۆ دەوڵەتەکە و ئەنجامدانی هەڵبژاردن و پێکهێنانی پەرلەمان و حکوومەت، کە بە هۆیانەوە سەرەوەریی بۆ عێراق بگەڕێتەوە (ئەو سەروەرییەی، کە تا ئێستاشی لەگەڵدا بێت، نە هەیەتی و نە دەشیبێت، تا ئەوکاتەی ئێران بە میزاجی خۆی، ئیرادە سیاسیی حوکمڕانانی بەغدا دەسوڕێنێ).\nدواجار بە هەمان شێوەی ئەنجوومەنی حوکم، بەڵام بە کەمێک ڕتووش و مکیاژی جیاوازەوە، هەروەها بەرمەبنای خواست و ئیرادەی سیاسیەتەکانی (CPA)، حکوومەتە ڕاگوزەرەکەش لەسەر بنەمای پشک پشکێنە پێکهێنرا و سەرۆک و وەزیرەکانیشی( ٢٥ وەزیر، ١٣ شیعە، پێنج سووننە، پێنج کورد، تورکمانێک و مەسیحیێک)، بە شێوەی دامەزراندن دیار کران.


هه‌ڵه‌بجه.. له‌پێناو پاراستنی ژینگه به‌كارهێنانی تووره‌كه ده‌كرێته كولتوور\n:: PM:04:00:06/02/2019 \nڕێكخراوی نوێ بۆ پاراستنی ژینگه و مافی ژنان، هه‌ڵمه‌تێكی بۆ سه‌وزكردن و پاراستنی ژینگه‌ی هه‌ڵه‌بجه له ژێر ناوی "هه‌ڵه‌بجه دۆستی ژینگه‌یه" ڕاگه‌یاند، بۆ ئه‌مه‌ش بڕیاری به‌كولتووركردنی به‌كارهێنانی تووره‌كه‌یان دا.\nله ڕاگه‌یه‌نراوێكی ده‌زگاكانی ڕاگه‌یاندن و لایه‌نه پێوه‌ندیداره‌كانی هه‌ڵه‌بجه، ڕێكخراوی نوێ ئاشكرایان كرد، ئامانجیان له ڕاگه‌یاندنی هه‌ڵمه‌تی "هه‌ڵه‌بجه دۆستی ژینگه‌یه" باشتركردنی ژینگه‌ی و جوانكردنی سروشت و پاراستنی ژیانی خه‌ڵكی ناوچه‌كه‌یه، وه‌ك خۆیان گوتیان چونكه له ڕابردوودا هه‌ڵه‌بجه به كیمیایی ژینگه‌كه‌ی تێكدرا، ئێسته ده‌یانه‌وێت چاكی بكه‌نه‌وه.\nهه‌ر له‌ڕاگه‌یه‌نراوه‌كه‌یاندا ئاماژه‌یان به به‌رنامه‌كانی هه‌ڵمه‌ته‌كه كرد كه بریتی بوون له به‌خشینی تووره‌كه‌ی قوماش له بری زه‌رفی نایلۆن بۆ شتومه‌ك كڕین له‌ناو بازاڕدا و به كولتووركردنی به‌كارهێنانی ئه‌و تووره‌كه‌یه له‌جیاتی زه‌رفی نایلۆن، پاككردنه‌وه‌ی شار، سازدانی سیمیناری ژینگه‌یی، بڵاوكردنه‌وه‌ی هۆشیاری پاراستنی ژینگه‌یی له ناوه‌نده‌كانی خوێندن و شوێنه گشتییه‌كان، هه‌روه‌ها ناشتنی نه‌مام و دره‌خت و سازدانی به‌رنامه‌ی ڕادیـۆیی.\nله‌باره‌ی چۆنیه‌تیی گه‌یاندنی تووره‌كه قوماشه‌كان و به‌رده‌وامی به‌كارهێنانی له‌لایه‌ن خاوه‌ن دووكان و فرۆشگاكانی بازاڕدا، سارا سه‌لام به‌رپرسی به‌شی ژینگه‌پارێزی له ڕێكخراوی نوێ به "وشه"ی گوت: سه‌ره‌تا ئێمه بڕی دوو هه‌زار تووره‌كه له ناو بازاڕدا ده‌به‌خشینه هاووڵاتییان و دووكانداره‌كان، له هه‌مان كاتدا ڕێنوێنییان له باره‌ی سووده‌كانی توره‌كه‌ی قوماش و مه‌ترسی زه‌رفی نایلۆن ده‌ده‌ینێ، دواتر هه‌وڵ ده‌ده‌ین له ڕێی لایه‌نه پێوه‌ندیداره‌كانه‌وه ئاگاداری فرۆشیار و بازاڕه‌كان بكرێت بۆ شوێنگره‌وه‌ی عه‌لاگه تووره‌كه‌ی قوماش بكڕن و شتومه‌كی تێبكه‌ن.\nزیاتر گوتی: ده‌خوازین هه‌ڵه‌بجه بـبێته یه‌كه‌م شار كه له‌سه‌ر ئاستی عێراقیش تووره‌كه‌ی قوماش به كولتوور بكات له‌بری زه‌رفی نایلۆن له ته‌واوی ماركێت و فرۆشگاكان به‌كار بهێنرێت.


خــــــوێندنەوەیــــــــەك بـــــــۆ فــــــــەلسەفـــــــــەی هــــــــابز سازمانی خه‌بات کوردستانی ئێران\nخــــــوێندنەوەیــــــــەك بـــــــۆ فــــــــەلسەفـــــــــەی هــــــــابز\n...گەرچی ئەو لە ژێر كاریگەری فەلسەفەی كەسانێكی وەك " دێكارت " و " فڕانسیس بێیكێن " و بیرۆكەی چارەسەری گرفتەكانی بەردەم سیاسەت و دەوڵەت لە ڕوانگەی " ماكیاوڵی" دا بووە، بەڵام خۆی خاوەن بیرێكی بەهێز لە سەر بابەتە جۆراوجۆرەكان بووە و بۆ داڕشتنی تێورێك بۆ ناسین و كارپێكردنی چوارچێوەكانی سیاسی و بەڕێوەبەرایەتی دەوڵەتكاریگەریەكی جیدی لە مێژوو دا داناوە . بابەتەكانی ؛ شەڕ، دەوڵەت، ئایین و ماتریالیسم لەو باسە فیكری و فەلسەفیانەن كە لە ئەندێشەی " هابز" دا بەرجەستە بوونەتەوە .\n• شەڕ :\nدوای ئەزمەی جیاوازی ڕەگەزی لە ئامریكا ، "رادنیكینگ" لە سەرەتای نەوەدەكاندا لەنووسراوەیەكدا پرسیارێكی خەمهێنەر دەكات كە ئێمە بۆچی ناتوانین لە گەڵ یەكتر بە ئاسایی و ئاشتی پێكەوە بژین ؟\nفەلسەفەی هابز بە پرسیارگەلێكی ئاواها دەست پێدەكات و ئەچێتە سەر بابەتە سەرەكیەكان . ئەو پێمان ئەڵێت هۆی چیە لە گەڵ یەكتردا بە شەڕ دێین ، لە حاڵێكدا هەموومان لە سەر گرینگی و بەهرەكانی پێكەوە سازان و ئاشتی هاوڕاین . بۆ چی بەردەوام لە گەڵ یەكتردا تووشی ناكۆكی دەبین لە حاڵێكدا هەمووان قازانج و خۆشیەكانی ئاشتی و پێكەوەژیانمان دیوە ، سەیر ئەوەیە ئێمە بەردەوام ئەو خۆشیانە بە نەهامەتی و گرفتەكانی شەڕ و ناكۆكی ئەگۆڕینەوە . ئەوە لە چیەوە سەرچاوە دەگرێت ؟ بۆ چێ لە هەر وڵات و شار و گەڕەكێك شەڕ و كوشتن و نەهامەتی بە دی دەكرێت ؟\nیەكێك لەو بابەتانەی هابز گرینگی پێداوە و باسی لێدەكات شەڕ و ئاشتی و تایبەتمەندی ئەو دوو چەمكەیە لە سەر ژیانی مرۆڤـ .\nكاتێك لە شەڕەكانی ناوخۆیی بەڕیتانیادا بیر لە سەقامگیری و ئاسایش دەكاتەوە ئەم پرسیارە دەكات ؛لە شەڕ و لە دوای شەڕ چی دەكەوێتەوە بێجگە كوشت و بڕ و خاپوور بوون ؟ دوای شەڕ ئاكام چییە ؟ شەڕ بۆ هیچ !؟\nهابز بۆ سەلماندنی زیان و نەهامەتیەكانی شەڕ یارمەتی لە ئەزموونەكان وەردەگرێت و بە زمانێكی ئاسان ئەڵێت كە بە پێی ئەزموونەكانی ڕابردوو ئەم ڕیزە زیانە لە دەستكەوتەكانی شەڕ و ناكۆكین ،كەوابێ كێ قازانجی شەڕی بینیوە با بێت بە لۆژیك بیسەلمێنێ .\nئێمە دایمە لە گەڵ یەكتر بە شەڕ دێن و لە حاڵتێكی نێگەتیڤدا ئەژین كە لە سروشتی دەروونمانەوە سەرچاوە دەگرێت كە هابز ناوی دەنێت ؛"شەڕی هەمووان دژی هەمووان" و بۆ كۆتایی هێنان بەو حاڵەتە تەنها یەك پێكهاتەی سیاسی نوێ بە ناوی دەوڵەتمان پێدەناسێنێ كە ئەتوانێ چارەسەر بێت و بە یاسا پەیوەندیەكی لۆژیكی لە نێوان كەسەكانی كۆمەڵگادا دروست بكات . ئەگەر چی دوای هابز لە سەردەمی نوێ دا ئەوە دەوڵەتەكانن بوونەتە نوێنەری مرۆڤەكان و نەتەوە و كەمایەسیەكان بە گژ یەكتردا دەكەن .\nدەوڵەت لای هابز چوارچێوە و مكانیسمێكی تایبەتی بۆ ئیدارەی هەر وڵاتێك هەیە و ئافەتی دەوڵەتیش ڕیزبەندی دەكات و پێیوایە ئەو پێكهاتەیە بە شۆڕش نەخۆش دەكەوێ و بە شەڕی ناوخۆییش دەمرێت . لە كتێبی "لۆیاتان "دا بابەتی گرێبەستە كۆمەڵایەتیەكان وفەلسەفەی سیاسی باس كردووە. لۆیاتانی هابز كە لە شكڵی دەوڵەتێكی پەرلەمانیدا خۆ دەنوێنێ لە سەر دادوەری كۆمەڵایەتی و دەسەڵاتێكی لۆژیكی بینا كراوە و خەڵات و سزایە كە هەژموونی ناوخۆیی لە كۆمەڵگادا ڕادەگرێت . ئەبێت شەڕی ناوخۆیی سەردەمی هابز ، و نەبوونی یاسا و دەسەڵاتێك كە بتوانێ بەر بەو شێواوی و كوشت و بڕەبهێنێت هانی دابێت بۆ پێكهێنانی مكانیسمی لۆیاتان . لە حاڵێكدا ئێستا لۆیاتانەكانی سەردەم بوونەتە شارلاتان و خەریكن هەموو نەزم و چوارچێوە ئەخلاقی و كۆمەڵایەتی و نەریتە ڕەسەنەكان دەڕوخێنن و شەڕ و پێشێل كردنی یاسا و ڕێساكان بڵاوە پێ ئەكەن.\nهابز دەڵێ پاشایەتی یان سیستەمی دەسەڵاتداری بە ئائین و مەزهەب ناچێتە ژێر كۆنترۆڵ و ڕكێفەوە و بەڵكوو لای ئەو مەزهەب و دەسەڵات لە یەك ڕاستە رێدا دەڕۆن و سەرئەنجام پشتی یەك دەگرن .\nهابز دەڵێ تەنها خاڵی پشتگیری و وەفاداری جەماوەر لە سیستەمی دەسەڵات دابین كردنی ئاسایش و دادپەروەری لە لایەن دەسەڵاتەوەیە ئەگەرنا هیچ ڕەواییەك بۆ ئەو سیستەمە نامێنێت .\nچی ئێمە بەرەو شەڕ ئەبات و چێ بەرەو ئاشتی هانمان ئەدات؟ هابز دەڵێ بەرژەوەندی و ترس هەوێنی شەڕ و ئاشتین و لە بابەتی شەڕ لە نێوان مرۆڤەكاندا لە " لۆیاتان "دا دەڵێ سێ هۆكار بۆ پەیدا بوون و بەردەوام بوونی شەڕ لە نێوان مرۆڤەكاندا هەیە 1. كێشە لە سەر كانزاكان 2. بێ متمانەیی بە یەكتر و 3. مەیل بۆ سامان و پلەی زێدەتر\nمرۆڤەكان بەپێی غەریزە ( لە ترسی مەرگ و لە بەر دەماخ بەرزی و زێدەخوازی) دایم لە گەڵ یەكتردا لە شەڕێكی زیانباردان . چارە ڕێگای لۆژیكی و عەمەلی بۆ كۆتایی هینان بە شەڕ و دوژمنایەتی نێوان مرۆڤەكان چیە ؟\nهابزپێیوایە پێكهاتەی " دەوڵەت " دەتوانێ بە زەبری یاسا و هێز و دابین كردنی ئاسایش و دادپەروەری كۆتایی بەو كێشەیە (شەڕ) بێنێت .\nهەڵبەت ترس لە مەرگ و ترسی لە دەست دانی بەرژەوەندی و سامان ، خۆی ئەبێتە هۆی ئەوەی مرۆڤەكان لە گەڵ یەكتر دا گرێبەستێك بەڕێوەببن كە مەترسیەكانیان لێ دوور بخاتەوە بەڵام كێ ئەتوانێ لە نێوان مرۆڤەكاندا پەیوەندیەكی جیدی (دادپەروەرانە – دەسەڵاتدارانە) و خامۆشكەری كێشەكان درووست بكات ؟ بەلای هابزەوە ؛ " دەوڵەت " .\nهەندێك لە ڕەخنەگران بە هابز ،بێیكێن و ماكیاوڵی دەڵێن خزمەتكاری پاشا و دەسەڵات ، چونكا بۆ ڕەوایی دەسەڵات بابەتی فەلسەفی - لۆژیكی و زانستی خەلق دەكەن . بەڵام كەسانێكیش دەڵێن كە ئایا بەیاسایی بوونی دەسەڵات باشترە یان بێ سەر و بەرەیی ؟ دواتر چی لێدەكەوێتەوە ؟ هەمان وتەی هابز ؛ " شەڕی هەمووان دژی هەمووان " . ئەوەتا هابز هیچ نەبێ ئەو دەسەڵاتەی خستۆتەچوارچێوەیەكەوە بۆ دابین كردنی ئاسایش و دادپەروەری. ڕاستە ئازادی تاك و مافی مرۆڤـ بەمانا سەردەمیەكەی زۆر بەر باس نەدراوە بەڵام دەوڵەت وەك زەرورەت دەبوایە لە شوێنێكەوە دەستی پێكردبایە و بنەماكانی تئوریزەكردنی دەسەڵات دەبوایە مەجالی پڕاكتیزەكردنی پەیدا بكردایە. ئەم ئێستدلالەی لایەنگرانی هابز هەتا ئێستاش لە هێرەمی دەسەڵاتی دەوڵەتەكاندا كاری پێدەكریت . بۆیە دواتر " جان لاك " و " ژان ژاك ڕۆسۆ " ئەو تێزە شی دەكەنەوە و بنەماكانی زانستی سیاسی و گرێبەستە كۆمەڵایەتیەكان دادەڕیژنەوە. وا دەركەوت كە هابز بە لای " فرانسیس بێیكێن" دا زیاتر شەكاوەتەوە و بەرانبەر بە "ماركس"دا وەستاوەتەوە . مالكیەت و دەسەلات لای هابز لە جەغزیخواستیدەوڵەت دایە و دەوڵەتە كە مالكیەت بە خەڵك ئەبەخشێت ، گەرچی دەسەڵاتی دەوڵەت لە خەڵكەوە بە دەسەڵاتداران ئەبەخشرێت و چوارچێوەكانیشی لە ڕێی نوێنەرانی خەڵك لە پەرلەمانەوە دابین دەكرێت .\n•باش و خراپە كاركردی مەیلی مرۆڤە\nخاڵێكی سەرنج ڕاكێش لە بیرۆكەی هابزدا بریتییە لە " خواست و مەیل " كە هێزی بزوێنەر و مكانیكی كار و جولەی مرۆڤە و لە غەریزە و هەست و نەستی مرۆڤەوە سەرچاوە دەگرێت. (هەڵبەت مرۆڤ وەك خۆی نەك ئەو تەوسیفاتە مەعنەوییانەی لێیكراوە ) . داخوازی و مەیل بەرەو كارگەلێك ئەمانجوڵێنێ و بێزاریش دوورمان ئەخاتەوە لە كارگەلێكی تر .كەوابێ ئێمە خۆمان ئەزانین كە داخوازی و مەیلمان بەرەو كام كارە هەیە. جوڵەو كاری ئێمەش هەر لەو داخوازیانە سەر هەڵ ئەدات كە مەیلمان پێیەتی . كەوابێ لەم تێزەوە دەرئەكەوێ كە ڕاستی وتە و ئاكاری هەر كەسێك چەنێك لە گەڵ یەكتر دەخوێنێتەوە .\nمرۆڤەكان خواستەكانیان وەك خێر و نەخواستەكانیان وەك شەڕ و خراپە پێناسە دەكەن و بۆیە لای وایە خێر و شەڕ ڕێژەییە ( نسبی) نەك ڕەها (مۆتڵەق).\nباش و خراپ لای هابز بەو شێوەیە كە باش ئەو حاڵەت و كارانەن كە مەیلمان بۆی ئەچێت و خراپ وخراپەش ئەو حاڵەت و كارانەن كە بێزارمان ئەكەن یان لێیان ئەترسین . رەنگبێ لە وتن دا سنووری باش و خراپە بە شێوەیەكی تر بەیان بكەین بەڵام لە عەمەلدا كارەكانمانن كە نیشان ئەدەن ئێمە مەیلمان بۆ كام لا دا هەیە و چیمان پی باش و خراپە. بۆ نمونە كەسێك كە بەردەوام درۆ ئەكات لە ڕاستیدا حەز بە فریو دان ئەكات و پێی وایە كە ئەو درۆ كردنە لە مەسڵەحەتی دایە ئەگەر چی بشڵێت كە درۆ خراپە بەڵام ئاكارەكانی نهێنیەكانی دەرونی دەرئەخات . هەروەها پێی وایە مەیل بە پیێ شوێن و كات و ڕووداوەكان یان حاڵەتەكانی دەروونی لە مرۆڤەكاندا گۆڕانكاری بە سەر دادێت و ئەو شتەی ئەمڕۆ لای كەسێك باشە سبەی ئەتوانێ باش نەبێت . بۆیە مرۆڤەكان لە هەوڵی خۆپارێزیدا دەست ئەدەنە دانانی گرێبەستی كۆمەڵایەتی و سیاسی لە گەڵ یەكتردا و بەرژەوەندیەكانیان ئەپارێزن .\nلە بیری هابزدا دوو مادە بوونی هەیە 1. ماكی سروشتی وەك مرۆڤ و بوونەوەرەكانی تر و پێكهێنەرانی سروشت 2. ماكی دەستكردی مرۆیی وەك مانا سیاسیەكان .\nهابز وەك گالیلۆ پێی وایە بوون و كەون ، پێكهاتەی هێزێكی ماتریاڵە و هەر جوڵەیەك لەو هێزەوە درووست دەبێت .\nدوای خوێندنەوەی هەندەسەی " ئۆقلیدۆس" هابز شێوازكی نوێ بۆ داڕشتنی پەیوەندیە ڕامیاریەكان دائەڕێژێت كە لە سەر لۆژیك و تەكووزی ماكەكان و فۆرمولێكی شیاو دامەزرابوو . ئەو نەزم و قاعیدەیە میكانیسمێك پێك دێنێ كە ئاسایش و پەیوەندیە پۆزتیڤە كۆمەڵایەتیەكانی بە دواوە دەبێ گالیلۆ و دێكارت كاریگەریان لە سەر هابز دانا بۆ ئەوەی ئەوێش بە شێك بێت لە كەسانێك كە پەرەیان بە "فەلسەفەی گومان"دا .\nگرینگی بابەتی دین لە نووسراوەكانیدا لە سەر "گومان" لە بنەماكانی یاساكانی كلیسا و دەسەڵات داری دینی ئەو سەردەمە لە بەریتانیا لەو ڕوانگەوەیە كە لە فەزای دەسەڵاتداری تۆند وتیژی كلیسا بە سەر وڵاتدا و قەبووڵ نەكردنی هەر جۆرە بیرۆكەیەك دژ بە فەرمانەكانی ئائینی مەسیحی بابەتی بڵاو كردۆتەوە كە بۆتە هۆی ئەوەی بكەوێتە بەر هەڕەشە ی سیستەمی دەسەڵاتداری مەزهەبی و دواتر ڕێچكەیەكی دروست كرد كە گومان كردن لە بابەتی دینی بۆ كەسانی دوای خۆی ببێتە نەریتێك . هەڵبەت دەبێ ڕای هابز دەربارەی خوا لە گەڵ ڕا و بۆچوونەكانی لەبارەی دین لێك جیا بكەینەوە . ئەو پێی وایە ئێمە وەك مرۆڤ نازانین خوا كێیە و كەی و چۆن هاتووە و دەسەڵات و كارو باری چۆنە. دیارە بێ كۆتایی بوون و بێ سنوور بوونی ناچێتە لۆژێكی مرۆییەوە و كەوابێ باس لە ئەمر و نەهیەكانی خوا و هەموو خوێندنەوەكان لەو زاتە لە دیدی مرۆڤەكانەوە ناتەواو و پڕ لە هەڵە و گوماناوییە.لە حاڵێكدا هابز بۆ خۆی بۆ بابەتی ئەخلاق و بەڕێوەبەرایەتی وڵات ئاوێزانی پەروەردەكانی مەسیحی دەبێتەوە .بۆیەش ئائین بەشێكە لە پێكهینەرانی سیستەمی لۆیاتان . ئەو قایل بەو پێناسە نییە كە قەشەكان لە خوایان كردووە. هابز دەربارەی خوا باس لە جەوهەرو زاتێك ئەكات كە سەرچاوەی بوونە و بزوێنەری مكانیزمی سروشتە .\nلە ڕاستیدا ناسین و پێناسەی مرۆڤ (وەك پێوەری هەموو شتێك) یەكێكە لەو بابەتانەی لە تەوەری سەرەكی توێژینەوەی هەموو بیرمەندەكاندا بووە و بەو پێیەش كە مرۆڤ دەبێت بوونەوەرێك بێت لە ژێر ركێفی ئەخلاقدا و خزمەتگوزاری كۆمەڵگا و متافیزیك بێت بە پێی زەمەم بۆی دەبێتە ئەركێكی سەپاو . گەرچی چەند و چوون و شێوازەكان لەو بوارەدا لای بیرمەندان جیاواز و جاری وایە دژ بە یەكترین .\n•یاسای پێناسە كراوی هابز بۆ مرۆڤ خۆپارێزی مرۆڤە\nمرۆڤ بە پێی بەرژەوەندیەكانییەتی كە هەڵس و كەوتەكانی ڕێك دەخات ، چونكا سەرچاوەی كردەوەكانی مرۆڤ خۆرسك یان (غەریزە )ی سروشتی مرۆڤە . مرۆڤ ئەبی زیندوو بمێنێتەوە و لە مەترسیەكان خۆی دەرباز بكات . مرۆڤی خۆ پارێز یاسا بۆ بەرژەوەندیەكانی دروست دەكات ، كە یاسا ئەخلاقیەكانیش هەر ئەچێتە ئەو بازنەوە . ئەو زانست ئەخاتە پێش قافڵەی مرۆڤ بۆ ئەوەی چرای ڕێگا بێت بۆ دەربازبوون لە گرفت و مەترسیەكان .\nلە ڕاستیدا هابز بیرمەندێكی بە گومانە ، ئەو تەنها گومان ناكات كە وێران بكات بەڵكوو ڕێ دانەریشە و شێوەی ژیان وەسف دەكاتەوە . لای ئەو فەلسەفەش ئەچێتە خانەی ڕەخنە و گومان و لە ڕاستیدا ئەو گومانە فەلسەفە ، مرۆڤ ، ئەخلاق ، متافیزیك ، و بوون ، سیاسەت و ماتریالیسم لە خۆ دەگرێت .\nدوای هابز ، "هێگڵ" باس لە ڕۆح دەكات . ڕۆحێك كە مرۆڤ بۆ بەدەستهێنانی نرخە بەرزەكان هان ئەدات . ئیدئالیسمی هیگڵ سیفەتە بەرزەكانی خوایە لە دەروونی مرۆڤدا . دواتر "فویرباخ" و شاگردەكانی هێگڵ بە تایبەت "نیچە" ئۆمانیسم و ماتریالیسم جێگری ڕۆحی هێگڵ دەكەن . كاریك كە هابز پێشتر باسی لێوەكردبوو\n1. كتێبی هابز . نووسینی ڕیچارد تاك . وەرگێڕانی حوسێن بەشیریە\n2. كتێبی فەلسەفەی هابز. نووسینی مارشال میسنێر. وەرگێڕانی خەشایاردەیهیمی\n3. هابز . زانستنامەی ئازاد ویكیپێدیا\n4. لۆیاتان . زانستنامەی ئازاد ویكیپێدیا\n5. ئازادیی لە ئەندێشەی هابز و لاك : محەمەد حەكیمی\n6. فلسفه به زبان ساده . توماس هابز . جنگ همه علیه همه : زهره روحی\n•لۆیاتانی هابز (leviathan ) لە چوار بەش پێك دێت : مرۆڤ ، دەوڵەت ، دەوڵەتی مەسیحی و دەوڵەتی ستەمكار (دژە مەسیحی)\nڕێکه‌وت: 2015-12-30 14:42:58


مەهدی خالید خەمبار: لە ساڵیادی کۆبانێدا. – WTARIKURD\nمەهدی خالید خەمبار: لە ساڵیادی کۆبانێدا.\nملپێوەنانی کوردستان لە لایەن گروپی تیرۆریستی داعش و ئەنفالی شەنگالیەکان و ڕەشەکوژیەکانی کۆبانێ و هێرشە بەردەوامەکانیان بۆ سەرکەرکوک ڕێشەیەکی نەتەوەیی، سیاسی، مێژویی قوڵی هەیە، گەلی کورد بە یەکڕیزی نەتەوەیی و نیشتیمانی و تۆکمەترکردنی سەنگەرەکانی ڕوبەڕوبونەوە وهەڵتەکانی سنورە دەستکردەکان توانی فاڵی داعشچیەکان و ناسیونالیستە عەرەبەکان بەتاڵ بکاتەوە.\nکۆبانێ هەم دەروازەیەکی گرینگی بەیەکەوە بەستنەوەی هەردو سنوری کوردستانی ڕۆژئاوا و باکورە وهەمیش ناوچەیەکی ستراتیژی دەوەڵەمەندە هەربۆیەش بۆ داعشچیەکان و دوژمنانی ناوچەکە بوە جێچاوتێبڕین وئامانجێکی گەورەی هێنانەدی خەونەکانیان. کۆبانێ کرایە ئامانجی هێرشێکی بەرفراون و درێژخایانی گەورە و بەر ڕەحمەتی هەمو جۆرە چەکێکی قورس و وێرانکەر، بەمەش شەڕڤانانی کوردیان پەلکێشی شەڕێکی خوێناویکرد و شەڕوانانی یەپەگە و یەپەژە کەوتنە نێو بەرخۆدانێکی یەکلاکەرەوە و بەرەی شەڕ گەیشتە ئەوپەڕی خاڵی گەرمی.\nژنانی کورد لەئێستادا توانیان ( زێڕینیای ئامێدی ) زیندوبکەنەوە و جیهانیان بردە باری ئەوەی کە ئیتر ناکرێ لە دورەوە وەک ڕابردو تەماشای فلیمە ئاکشنەکانی کورد بکەن. هاوپەیمانان کە درکیان بە مەترسی ئەم ئافاتە لە سەر ئاسایشی نەتەوەیی و مرۆڤایەتی و دیمکراسی کرد، ئیتر ناچار بەوە ببن گمەیەکی شەرمنۆکانەیان لێبێت، دەکرا بەر بەو وێرانکاریە گەورەیەی کۆبانێ بگیرێ !؟ خاوەخاوی هاوپەیمانان بە سەرۆکایەتی ئەمریکا زۆری خایاند ، بۆیە داروبەردی بەسەریەکدا ڕوخا و بو بە شوێنەوار و مۆزوخانەیەکی شەڕ.\nشەڕ لە کۆبانێ خوێناویتر و کارەساتبارتر دەبو، خوێنی ئینتیمای نیشتیمانی و نەتەوایەتی لە شادەماری تاکی کوردا دەستی بە جمانکرد، کۆبانێ وەک سومبوڵێکی پیرۆزی خۆڕاگری دەبینرا، هەر بۆیەش ڕژانە سەر شەقامی کوردستانیان هەمو وڵاتانی گرتەوە. هەرێمی کوردستانیش بەمەبەستی قایلکردنیان بە ناردنی هێزی پێشمەرگە بۆکۆبانێ و فریاکەوتنی شەڕڤانانی کورد، تاکە ڕێگەی وشکانیش بۆ گەیاندن خاکی تورکیا بو، بەڵام ئەمە بۆ تورکیای کەمالیست زۆر قورس بوو، چونکە کەوتنی کۆبانێ بە خاڵی هاوبەشی بەرژەوەندیە سیاسی و ئەمنیەکانی خۆی و داعش دەزانی.\nبەخۆشی بو یان تورشی؟ ڕەوانەکردنی هێزی پێشمەرگە و چەکی قورس بە خاکی تورکیادا چوە بواری جێبەجێکردنەوە و جێدەستیشی لە ئازادکردنی کۆبانێدا کاریگەربو، لە دوای 135 ڕۆژ خەبات و قوربانیدان کۆبانێ بە تەواوەتی لە چەتەکانی داعش پاککرایەوە، لە ئێستاشدا لە هەمو لایەک خەریکە تەنگ بەداعش هەڵدەچنن.\nکاتی ئەوە هاتوە کورد وەک گەلێکی بەشدار لە هاوپەیمانێتی جیهانی دژ بە تیرۆر و تیرۆریزم هەژماربکرێ، بۆ ئەوەشی ئەم هاوپەیمانیە بەردەوام بێت پێویستە ئەمریکا و هاوپەیمانان ئیتر واز لەم دوفاقیە لەگەڵ کورد بهێنن، ناکرێ ئەمریکا و ئەوروپا بەردەوام کورد لە سەر ڕابردوی سزابدەن و بیکەنە قوربانی بەرژەوەندیەکانی خۆیان ! نابێت لێرە بەدواوە خاوە خاو لە چارەسەرکردنی کێشەی میلەتێکی 45 ملیۆنی بکرێت و ڕێز لەم هەمو قوربانیدانە نەگیرێت کە لە پیناو مرۆڤایەتی و ئاشتیدا بەخشیویەتی و دەیبەخشێت.\nمەترسیەکان بەردەوامن لە دروستکردنی دڵەڕاوکێ لای تاکی کورد، لە ڕۆژئاوا و لە باشور شەڕێکی خۆێناوی درێژەی هەیە، سەرکێشیەکانی سوپای تورکیا بۆ سەر هەردولا بەردەوامن، تروسکایی گەرەنتیەکی نێونەتەوەیی بۆ ئایندە و چارەنوسی گەل و نیشتیمانەکەمان بۆ دوای داعش و گرتنەوەی موصل و حەویجە نابینرێت!\nعیماد عەلی: بۆچی زانایانی سونەی ئیسلامیی عیراقی لە بەغداش دژی پێشمەرکە وەستانەوە.\nئومێد كەریم: قازەكانی مەلا بەختیار بە بەهاراتی پارتییەوە.


پارێزگارى سلێمانى رایگەیاند، لە چوارچێوەى هەرێمدا لەگەڵ سەربەخۆی کارگێڕی و دارایین و پارێزگاکان ناتوانن داتاى فەرمانبەران رادەستى بەغدا بکەن، سەرۆکى ئەنجومەنیش جەختدەکاتەوە تا ئێستا بەفەرمى هیچ شتێکیان لەو بارەیەوە تاوتوێنەکردووە.\nلەگەڵ بەردەوامى دانوستانەکانى هەرێم و بەغدا لەسەر بودجەى 2021، پرسى بە راستەوخۆ مامەڵەکردنى سلێمانى لەگەڵ بەغدا هاتووەتە ئارا، بەتایبەتى دواى ئەوەى لەچەند رۆژى رابردوودا رۆژنامەى فەرمى عێراق مانشێتى خۆى بۆ ئەو پرسە تەرخانکرد.\nهەریەکە لە پارێزگارى سلێمانى و سەرۆکى ئەنجومەنى پارێزگا کە دوو گەورەترین بەرپرسى پارێزگاکەن تا ئێستا لەو بارەیەوە بێدەنگیان هەڵبژاردووە، لەکاتێکدا حکومەتى هەرێم بەفەرمى دژایەتى خۆى بۆ هەر هەوڵێکى لەو شێوەیە دەربڕیوە.\nهەڤاڵ ئەبوبەکر پارێزگاری سلێمانی لە لێدوانێکدا بۆ "ناس کورد" (هەینی 5ی شوباتی 2021) ڕایگەیاند "ئێمە لەگەڵ سەربەخۆی کارگێڕی و دارایین لە چوارچێوەی حکومەتی هەرێمی کوردستاندا نەک جوگرافی و سیاسی، هەر پرسێکی دیکە لەگەڵ حکومەتی فیدراڵی لە چوارچێوەی یاسایی و ئەو چوارچێوانەیە کە لە دەستور دیاری کراوە".\nلەگەڵ زیادبوونى ئەگەرەکان بۆ رێکنەکەوتنى هەرێم و بەغدا، لەئێستادا پرسى رادەستکردنى داتاى فەرمانبەرانى سلێمانى لەلایەن پارێزگا و ئەنجومەنەوە بەبەغدا هێنراوەتە ئارا، وەک هەنگاوى یەکەم بۆ بە راستەوخۆ مامەڵەکردنى پارێزگاکە لەگەڵ حکومەتى ناوەند.\nمەبەست لە بەراستەوخۆ مامەڵەکردنى سلێمانى لەگەڵ بەغدا ئەوەیە کە داهاتى پارێزگاکە رادەستى بەغدا بکرێت لەبەرانبەر رەوانەکردنى موچەى فەرمانبەرانى سلێمانى، ئەوەش بەوتەى ئەو کەسانەى کە بانگەشە بۆ ئەو پرسە دەکەن.\nبەڵام هەڤاڵ ئەبوبەکر وتى "هیچ پارێزگایەک ناتوانێت ئەو داتایانە بدات تەنانەت ئەوانەی عێراقیش چونکە داهات و دارایی و خەرجی بەپێی دەستور لە عێراق و لە هەرێمی کوردستانیش مەرکەزییەو لا مەرکەزی نییە هەتاوەکو ئێمە ڕادەستی بکەین یان نا".\nوتیشى "دەبێت داتاى لەو شێوەیە لە حکومەتی هەرێمی کوردستانەوە ڕەوانە بکرێت، چونکە ئەو داتایانە لە بەردەستی حکومەتدان، هەندێک فەرمانگەش هەیە لەبەردەستی حکومەتی هەرێمی کوردستاندا نییەو لەبەردەستی حکومەتی فیدراڵییە".\nهێشتا دیار نییە ئەو پرسە بەکوێ دەگات لەئەگەرى رێکنەکەوتنى هەرێم و بەغدا، بەڵام ئەوانەى بانگەشەى بۆ دەکەن جەختدەکەنەوە کە ئەوە بژاردەیانە ئەگەر دانوستانەکان شکست بهێنن.\nئەنجومەنى پارێزگاى سلێمانى پێشتر پڕۆژەیەکى بۆ لامەرکەزى دارایی و کارگێڕى ئامادەکرد و رەوانەى حکومەتى هەرێمى کرد، بەڵام پڕۆژەکە جیایە لەبەراستەوخۆ مامەڵەکردن لەگەڵ بەغدا و حکومەتى هەرێمیش چەند جارێک جەختیکردووەتەوە کە تەنها رەزامەندى لەسەر لامەرکەزى کارگێڕى دەدات نەک دارایی.\nئازاد محەمەد ئەمین سەرۆکی ئەنجومەنی پارێزگای سلێمانی، لەبارەی گفتوگۆى ئەنجومەن لەسەر پرسی مامەڵەى راستەوخۆ لەگەڵ حکومەتی فیدراڵی بۆ "ناس کورد" وتی "باشترە ئەو پرسیارانە لە کەسانی پەیوەندیدار لەسەر ئاستی وەزارەتی دارایی و حکومەتی هەرێمی کوردستان وەڵامبدرێتەوە".\nوتیشی "تا ئێستا گفتوگۆکانی نێوان حکومەتی هەرێمی کورستان و حکومەتی فیدراڵی بەردەوامەو هیچ شتێک لەوبارەیەوە لە ئەنجومەنی پارێزگاکان باس نەکراوە".\nحکومەتى هەرێمى کوردستان بەتوندى دژایەتى خۆى بۆ هەر هەنگاوێکى لەو شێوەیە دەربڕیوە و جەخت لەوە دەکاتەوە کە هەر مامەڵەیەک لەسەر ئاستى هەرێم لەگەڵ حکومەتى ناوەندى لەرێگەى دامەزراوە فەرمییەکانى حکومەتەوە دەبێت نەک لەسەر ئاستى پارێزگاکان.\nجوتیار عادل وتەبێژى حکومەتى هەرێم لە چاوپێکەوتنێکدا لەگەڵ تەلەفزیۆنى فەرمى پارتى (2ی شوباتی 2021) کە "ناس کورد" بینیویەتى وتى "ئەرکى حکومەتى هەرێم پاراستنى قەوارەى دەستورى هەرێمە و هەر هەوڵێک بۆ بەراستەوخۆ مامەڵەکردنى پارێزگاکان لەگەڵ بەغدا لەلایەن حکومەتەوە رێگرى لێدەکرێت".\nوتیشى "هەر هەوڵێکى لەو جۆرە نایاسایی و نادەستورییە و حکومەتى هەرێم رێگەى پێنادات".\nپارتى کاندیدى پارێزگارى هەولێرى یەکلایى کردەوە\n2021.02.02 - 14:12


قائیمقامی سلێمانی نوێترین زانیاری لەبارەی ڕووداوەكەی بەختیاری و كێشەكانی تووەسپی ئاشكرادەكات\nلەبارەی ڕووداوەكەی شەقامی بەختیاری، قائیمقامی سلێمانی ڕایدەگەیەنێت، هیچ کەسێک لە دەست یاسا ڕزگاری نابێت و لەلایەن هێزەکانی پۆلیس و ئاسایشەوە بەدواداچوونی پێویستی لەبارەوە دەکرێت.\nئاوات محەمەد، قائیمقامی سلێمانی ئەمڕۆ یەكشەممە لە كۆنگرەیەكی ڕۆژنامەوانیدا لەبارەی ڕووداوەكەی دوێنێی شەقامی بەختیاری ڕایگەیاند، هێزەکانی پۆلیس و ئاسایش بەدواداچوونی پێویست دەکەن بۆ هەموو ئەو کەیسانە و ئەوەی دوێنێش حاڵەتێک بووە و بەدواداچوونی بۆدەکرێت.\nئاماژەی بەوەشكرد، “بەدڵنیاییەوە ڕێوشوێنی یاسایی بەرامبەر هەموو ئەو کەسانە دەگیرێتەبەر و هیچ کەسێکیش لەسەرووی یاساوە نییە، ڕێوشوێنی تەواو لەگەڵ ئەو کەسانەشدا دەگیرێتەبەر كە کارێک دەکەن دژی بەرژەوەندیی تاک و کۆمەڵە لە شاری سلێمانی”.\nدوێنێ لە گەڕەكی بەختیاریی شاری سلێمانی شەش کەس بە چەکەوە هێرشیانكردەسەر گەنجێك و بە قۆناخە تفەنگ لێیان دا.\nهەر لە كۆنگرە ڕۆژنامەوانییەكەیدا لەبارەی كێشەكانی تووە سپی قائیمقامی سلێمانی وتی، “چاوەڕێیی وەزارەتی شارەوانین تاوەكو شارەوانیی تووە سپی بنیاتبنرێت و نەخشەیەكی نوێ بۆ ئەو ناوچەیە دابنرێت”.\nئاوات محەمەد، جەختی لەوەشكردەوە، “دەمێكە بەنیازین شارۆچكەیەك لە تووە سپی بنیاتبنێین، ئەو كارانەشی پەیوەندییان بە پارێزگا و ئەنجومەنی پارێزگا و شارەوانییەكانەوە هەیە تەواوكراون، ماوەتەوە ڕەزامەندیی وەزیری شارەوانی وەربگیرێت”.\nقائیمقامی سلێمانی داوا لە وەزیری شارەوانی دەكات بڕیاری دامەزراندنی شارەوانیی تووە سپی پەسەندبكات، بۆئەوەی نەخشەیەكی نوێی بۆ دروستبكرێت و خزمەتگوزارییان پێبگەیەندرێت.\nسێ عێراقیی هاوڕەگەزخواز لە سنوورەکانی بیلاڕوسیاوە داوای هاوکاری دەکەن\n(ڤیدیۆ) پاریس بە تەواوی ئەستێرەکانییەوە بە ستاد ڕینس دۆڕا\nوەزارەتی دارایی ڕوونكردنەوە لەبارەی ڕێنماییەكیەوە دەدات\nوەزارەتی دارایی هەرێمی كورردستان ڕوونكردنەوە لەبارەی دەركردنی ڕێنماییەكی تایبەت بە خەرجكردنی جیاوازیی مووچە و دەرماڵە دەدات كە لە…\nجەمیل بایک لە پەیامی نەورۆزدا: پارتی نەناسن، ناگەن بە ئازادی و دیموكراسی\nجەمیل بایک پەیامێكی بۆ ئاهەنگی نەورۆزی قەندیل نارد، هۆشدارییدا لەوەی جیهان لەناو جەنگی سێیەمی جیهاندایە و كوردستانیش مەیدانی…


نوسینگەی قوباد تاڵەبانی سەبارەت بە لێدوانێكی بریكاری وەزارەتی ناوخۆ ڕونكردنەوە دەدات\n6099 جار خوێندراوەتەوە\nنوسینگەی قوباد تاڵەبانی لە ڕونكردنەوەیەكدا، ڕەتیدەكاتەوە بریكاری وەزارەتی ناوخۆ لەبارەی دەوامی فەرمانبەرانەوە هیچ لێدوانێكی دابێت.\nحكومەتی هەرێم بۆ دەوامی فەرمانبەران دەسەڵات دەدات بە پارێزگارەكان\nلە ڕاگەیەندراوێكدا نوسینگەی قوباد تاڵەبانی، جێگری سەرۆكوەزیرانی هەرێم ڕایگەیاندووە، "لەماوەی ڕابردوودا لێدوانێک بە ناوی بە‌ڕێز بریکاری وەزارەتی ناوخۆ لەسەر پرسی دەوامی فەرمانبەران لە هەندێک کەناڵی میدیایی بڵاو كرایەوە، لەبەر هەستیاری دۆخەکە لێکۆڵینەوەمان لەم بابەتە کردووە و بۆمان دەرکەوتووە کە بریکاری وەزارەتی ناوخۆ، وەکو خۆشی دەڵێت؛ بە هیچ شێوەیەک هیچ لێدوانێکی نەداوە، لەسەر پرسی دەوام".\nلە ڕاگەیەندراوەكەدا ئەوەش خراوەتەڕوو، "بریکاری وەزارتی ناوخۆ، وەکو هەموو ئەندامانی تیمی یەکێتیی نیشتمانیی کوردستان لە کابینەی نۆیە‌م پابەندە بە جێبەجێکردنی دید و سیاسە‌تی حزبەکەی لە چوارچێوەی کارنامەی پەسەندکراوی کابینەی نۆیە‌می حكومە‌تی ھە‌رێم، کە پاراستنی قەوارەی هەرێمی کوردستان یەکێک لە ئە‌ولە‌ویاتە‌كانمانە".\nئەو ڕاگەیەندراوەی نوسینگەی قوباد تاڵەبانی پاش ئەوە دێت، كە بەشێك لە میدیاكان لێدوانێكیان لە زاری لیوا چەتۆ ساڵح، بریكاری وەزارەتی ناوخۆ لەبارەی دەوامی فەرمانبەران بڵاوكردەوە كە گوایە ڕایگەیاندووە، "درێژکردنەوەی دەوامی فەرمانبەران بە لێبڕینی موچەوە، بڕیارێکی نامەنتقی و دیراسە نەکراوە و لە سنوری پارێزگاکانی سلێمانی و هەڵەبجە و ئیدارەکانی گەرمیان و ڕاپەرین جێبەجێ ناکرێت".


دوو رێگای ئاسان بۆ گرتنی مشك له ماڵه‌كانتان – كوردى پۆست\nڕۆژانه\tدوو رێگای ئاسان بۆ گرتنی مشك له ماڵه‌كانتان\t19/10/2016 kurdipostgroupلێدوانێک بنووسە\tهێمن ئه‌حمه‌د\nبوونی مشك له ماڵه‌كان ترس و دڵه‌ڕاوكێ لای خانمانی ماڵ دروست ده‌كات، له‌لایه‌كی تریشه‌وه مشك به‌شێك له خۆراكه‌كان ده‌خوات و جل و به‌رگ و رایه‌خه‌كان ده‌درێنێت، به‌ڵام له‌گه‌ل ئه‌مانه‌ش پێویست ناكات دوژمنایه‌تی مشك بكه‌ین، چونكه ده‌توانین به ئاسانترین رێگا له ماڵه‌كانمان دوریان بخه‌ینه‌وه، لێره‌دا دوو رێگای ئاسان باس ده‌كه‌ین بۆ له‌ناوبردنی مشك له ماڵه‌كانمان.\n رێگای یه‌كه‌م: خواردنه‌وه گازییه‌كان له‌و جۆره پێكهاتانه‌ن كه مشك زۆر حه‌ز له خواردنیان ناكات، له‌به‌ر ئه‌وه هه‌ندێك ژه‌می خۆراك بێنه و خواردنه‌وه‌ی گازی به‌سه‌ردا بكه و له ماڵه‌كه‌تدا بڵاویان بكه‌وه، مشك دێت و ئه‌و ژه‌مه خۆراكانه ده‌خوات و پاشان ده‌بێته هۆی مردنی مشكه‌كه به هۆی كۆبوونه‌وه‌ی گاز له گه‌ده‌یدا.\nرێگای دووه‌م: تێكه‌ڵاوكردنی ئارد و خوێ، پاشان تێكه‌ڵه‌كه جوان تێك بده، له نزیك تێكه‌ڵه‌كه‌شه‌وه حه‌وزێكی پلاستیكی پڕ له ئاو دابنێ، كاتێك مشك تێكه‌ڵه‌كه ده‌خوات تێنوێتی تینی بۆ دێنێت و ده‌چێت له حه‌وزه پلاستیكه‌كه ئاو بخواته‌وه به هۆیه‌شه‌وه ده‌كه‌وێته ته‌ڵه‌وه و ده‌مرێت.\nدرێژه‌ی بابه‌ت http://www.rojana.net/post/22237\nدوو رێگای ئاسان بۆ گرتنی مشك له ماڵه‌كانتان\tڕێدۆزیی بابەت\nبابه‌تی پێشووئایا داعش دەتوانێت 1000 رووداوی وەک 11 ی سێپتەمبەر دروستبکاتبابه‌تی داهاتووبۆ ئه‌وه‌ی ڕوخسارت پیر نه‌بێت….ئه‌م تێكه‌ڵه‌یه به‌كار بێنه وه‌ڵامدانه‌وه هەڵوەشاندنەوەی وەڵام\tEnter your comment here...


سه‌رۆک ئۆباما ڕێـگه به ته‌رخانکردنی 20 ملیۆن دۆلار ده‌ات بۆ کۆمه‌ککردنی خه‌ڵکی غه‌ززه\nکاربه‌ده‌سـتێـکی ئه‌مه‌ریکایی ده‌ڵێت سه‌رۆک باراک ئۆباما کۆمه‌کی فریاگوزاری زیاتری بۆ فه‌له‌سـتینیـیه‌کانی که‌رتی غه‌ززه په‌سه‌ندکرد بۆ یارمه‌تیـیان له ئاکامی ئه‌و زیانه‌ی له میانه‌ی شـه‌ڕی ئه‌م دوایـیه‌ی ئیسرائیلدا پـێـیان گه‌یشـتبوو.\nجۆرج میچڵی نێردراوی تایبه‌تی ئه‌مه‌ریکا بۆ ڕۆژهه‌ڵاتی ناوه‌ڕاست له ئه‌مڕۆ هه‌ینیدا له ئۆرشه‌لیم قودسه‌وه ڕایگه‌یاند به‌ڕێز ئۆباما بڕی 20 ملیۆن دۆلار بۆ خۆراکی ته‌نگه‌تاوی و یارمه‌تی ته‌ندروسـتی بۆ غه‌ززه په‌سه‌ندکردووه.\nمیچڵ ده‌ڵێت گرنگه ئاگربه‌سـتێـکی جێگیر و درێژخایه‌ن له نێوان حه‌ماسی ده‌سه‌ڵاتدار له غه‌ززه و ئیسرائیلدا به‌ده‌ست‌بێت له کاتێـکدا ده‌سـتبه‌جێ پـێداویسـتیـیه مرۆیـیه‌کانیش چاره‌سه‌ربکرێن.\nمیچڵ هه‌روه‌ها گوتی ڕه‌نگه شه‌ڕ و پـێـکدادان له هه‌رێمه‌که زیاتر هه‌وڵه‌کانی ئاشـتی بشـێوێنێت. میچڵ ده‌ڵێت واشـنتن به‌رده‌وامه له پابه‌ندبوون به شـێوه‌یه‌کی چالاکانه و به توندی داوای ئاشـتیـیه‌کی درێژخایه‌ن له نێوان ئیسرائیل و دراوسێ عه‌ره‌بـیـیه‌کانی ده‌کات.\nنێراوه‌که‌ی ئه‌مه‌ریکا له یه‌که‌مین گه‌شـتی فه‌رمی بۆ هه‌رێمه‌که له ئه‌مڕۆدا به‌رده‌وام بوو له کۆبوونه‌وه‌ی له‌گه‌ڵ بنیامین نه‌تانیاهوی ڕێبه‌ری ئۆپـۆزیسـیۆنی ئیسرائیل له ئۆرشه‌لیم قودسدا.\nنه‌تانیاهو پـێشـبڕکێـکه‌رێـکی سه‌ره‌کیـیه بۆ به‌ده‌سـتهێنانی پـۆسـتی سه‌رۆک وه‌زیران له هه‌ڵـبژاردنه‌کانی ئیسرائیل له مانگی داهاتوودا.


یەکگرتنەوەی هەردوو ئەڵمانیای خۆرهەڵات و خۆرئاوا لەم رۆژەدا! وانەیەکیش بۆ گەلی کورد....عارف باوەجانی.\nوڵاتی ئەڵمانیا لە پاش دۆراندنیان لە شەری دووەمی جیهانی، تووشی ناکۆی و کێشەی ناخۆیی سیاسی بوونەوە، وڵاتەکەیان بە سەر دووبەشدا لەتکرا. بوو بە ئەڵمانیای خۆرهەڵات کە کۆمۆنیستەکان حوکمدارییان تێدا دەکرد، و ئەڵمانی خۆرئاوا کە لیبراڵ و دیمۆکراتەکان حوکمدارییان تێدا دەکرد. بەڵام ئەو نەتەوە لە پاش ٢٨ ساڵ بەسەر ئەو دابەشبوونەدا بیریان لەوە کردەوە کە ئەو ئەڵمانیا مەزنەی مێژوو، بە یەکەوە گەورەتر وجوانترە. گەلی ئەڵمانیای ئەو کاتی لەتکراو، لە ماوەی ئەو ٢٨ ساڵەدا باش هەستیان بەوە کردبوو کە لەو ماوەی بوونەتە ٢ بەشەوە، قورساییان لە گۆرەپانی سیاسەتی جیهانی لاواز بووە.\nپاشان لە ساڵی ١٩٩٠ و بە تێکدانی دیواری بەرلین کە دیوارێک بوو هەردو بەشی ئەڵمانی لە یەک جیادەکردەوە، و لە پاش ٢٨ ساڵ دابران لە یەک، دیسان یەکیان گرتەوەو بوونەوە بە ئەڵمانیای فیدراڵی و خاوەنی دەسەڵاتی زیاتر و بووژانەوەی ئابوری باشتری وڵاتەکەیان.\nدابەشبوونی ئەڵمانی بە زەخت و فشاری هیچ وڵاتێکی ناوچەکە نەبوو، بگرە بە ویستی لایەنە سیاسییەکانی ناوخۆی ئەڵمانیا بوو. هەر بە ویستی خۆشیان یەکیان گرتەوە.\nبەڵام دابەشبووونی کوردستان کە فشاری و ڕێکەوتننامەی چەندین وڵات بووە. ئەو دابەشکردنەی کوردستانیش ٥٠٠ ساڵی بە سەردا تێپەریوە، بەڵام هێشتا بیر لە یەکێتیەکی بەهێزی کوردستان لە ناو زۆرینەی لایەنە سیاسییەکانی کوردستانیدا دروستنەبووە.\nجار و بار تروسکایەکی دڵخۆشکەر دروستدەبێت، هەر وەک نموونەی پاش کارەساتەکەی شینگاڵ. بەڵام ئەوەی کە زۆر جێگەی داخ و نیگرانی و بێزارکەرە، لەو ئەو کاتانەی کە کوردستان تووشی نیگرانی و کارەساتی دڵتەزێن دەبێتەوە. لایەنە سیاسییەکانی کوردستانی لە باتی ئەوەی یەکدەنگ و یەکهێزی کوردستانی بەرامبەری ئەو پلانانە دروستبکەن و بەرامبەری ڕاوەستن. کەچی لە ڕێگەی ڕاگەیاندن و تۆرە کۆمەڵایەتییەکان دەکەونە گیانی یەکتر و پەلاماری کەسایەتی و سەرکردەی لایەنە سیاسییەکانی یەکتر دەدەن، و بە هەزاران پروپاگەندەی ناخۆش وژەهراوی، هەزاران پرسیار لە مێشکی تاکی کوردی دروست دەکەن. ئەمەش ئەبێتە هۆکاری نائومێدی و لاوازی بیری نەتەوەیی لە نێو تاکی کوردستانیدا.\nوەک کوردێکی خەمخۆری یەکریزی و سەربەخۆیی نەتەوەکەم، لەم رۆژەدا تکا دەکەم کە با ئێمەش لەو یەکگرتنەوەی هەردوو بەشی ئەڵمانیەکان و یەکگرتنەوەی هەموو نەتەوە دابەشکراوەکانی دیکەی جیهانی وانەیەک فێربین، کە ئەویش یەکێتی و برایەتی نەتەوەیی کوردە، و تاکە زامنی سەرکەوتن و دەسکەوتی دەوڵەتی کوردییە.\nلە پەیجی فەرمی عارف باوەجانی سەرۆکی پارتی سەربەستیی کوردستان وەرگیراوە.\n. https://www. facebook. com/pages/Aref-Bawecani-%D8%B9%D8%A7%D8%B1%D9%81-%D8%A8%D8%A7%D9%88%DB%95%D8%AC%D8%A7%D9%86%DB%8C/197961183628816 Aref Bawecani عارف باوەجانی


ئەنجومەنی وەزیران، بەوەزارەتی دارایی ڕاگەیاندووە ناتوانن کورتهێنان بۆ مووچە پڕ بکەنەوە\nدابینکردنی موچەی فەرمانبەران لە 897 ملیارەوە بووەتە 920 ملیار دینار\nبەیانی وەزیری دارایی سەرپەرشتی کۆبونەوەیەکی تایبەت دەکات بۆ گێرانەوەی لێبڕین\nبەیانی وەزیری دارایی سەرپەرشتی کۆبونەوەیەکی تایبەتی ئەنجومەنی وەزارەتەکەی دەکات بۆ گێڕانەوەی لێبڕینی موچەو پێویستی موچەی فەرمانبەرانی هەرێم لە 897 ملیارەوە بۆ 920 ملیار دینار بەرزبووەتەوە.\nبەپێی زانیارییەکانی بوار نیوز، سبەی وەزیری دارایی و ئابوری حکومەتی هەرێمی کوردستان لەگەڵ بەڕێوەبەری گشتی بانکەکان و وەزارەتی دارایی لە بارەی بڕیاردان لەسەر دابەشکردنی مووچەی مانگی 12ی ساڵی 2021 کۆدەبێتەوە.\nسەرچاوەیەکی بەرپرس لە وەزارەتی دارایی و ئابووری حکومەتی هەرێم تایبەت بە بوار نیوزی راگەیاند: رۆژی شەممە ١/١/٢٠٢٢ ئاوات شێخ جەناب وەزیری دارایی هەرێم لە گەڵ بەڕێوەبەری گشتی بانکەکان و بەڕێوەبەری جوڵەی دراو و ژمێریاری کۆدەبێتەوە بۆ بڕیاردان لەسەر چۆنیەتی دابەشکردنی مووچەی مانگی ١٢/٢٠٢١ تاوەکو بزاندرێت دەتوانن بەو پارەیەی گەیشتۆتە وەزارەت مووچە بەبێ لێبڕین دابەش بکەن یان بە لێبڕینەوە موچەی فەرمانبەرانی هەرێم دابەش بکرێت.\nئەو سەرچاوەیە وتیشی: کورتهێنان لە بڕی بوودجەی پێویست هەیە بۆ مووچەو ئەنجومەنی وەزیرانیش بە وەزارەتی دارایی گوتوە ناتوانن پارەی تەواو بۆ مووچە دابین بکەن، چونکە ٢٠٠ ملیارەکەی بەغداش روون نییە ئەمجارەش دەنێردرێت یاخوودنا.


ژمارەیەك كەسی نەناسراو رووبەڕووی پۆلیسی دارستان دەبنەوە\nدادپەروەری و مرۆڤی سەردەم\nهەواڵ / کوردستانی :: 11/04/2018 :: 811 جار بینراوە\nئەنجومەنی باڵای کاروباری خانمان: لەهەولێر و سلێمانی رێژەی خەتەنەکردنی مێیینە زیاترە\n"کەلوپەلی به‌سه‌رچوو لە بەیروتەوە ده‌هێنرێته ھەولێر"\nئەمڕۆ چوارشممە لەژمارەیەك گوندی سنووری قەزای پێنجوێن و لەكاتی ئەنجامدانی سەرپێچی ژینگەییدا، رووبەڕوبونەوە لەنێوان هێزەكانی پۆلیسی دارستان و ژمارەیەك كەسی نەناسراودا دروست دەبێت.\nهێمن كەمەرخان، بەڕێوەبەری راگەیاندنی پۆلیسی دارستان و ژینگەی سلێمانی، بەدواڕۆژی راگەیاند، بەمەبەستی پاراستنی ژینگە و رێگەگرتن لەئەنجامدانی كاری نایاسایی، ئەمڕۆ لەكاتی دەرچوونی مەفرەزەیەكی بنكەی پۆلیسی دارستان و ژینگەی ناڵپارێزی سەر بەقەزای پێنجوێن، لەنێوان چەند سەرپێچیكارێك و ئەو مەفرەزەیەدا، رووبەڕووبونەوە روویدا.\nوتیشی "ئەو مەفرەزەیە لەو كاتەدا، لەدەرچونێكی مەیدانیدا بوون بۆ سنووری گوندەكانی (چەوتان و دۆڵە چەوت و رەزڵە) و لەئەنجامی گەڕان و پشكنیندا ئەوە رویداوە دواتریش بڕیاری دادوەر وەرگیراوە بۆ دەستگیركردنیان و لێپچینەوەی یاسایی" .\nروونیشیكردەوە، هاوكات هەر لەو دەرچوونەدا، كەسێك بەتۆمەتی بڕینی داری دارستانەكان و دروستكردنی خەڵوز بە رێگەی نایاسایی دەستگیركرا و دوو كورەی خەڵوزیش تێكدران و دەستیشگیراوە بەسەر بڕێك خەڵوز و ژمارەیەك داری بڕدراودا و پەڕاوی لێكۆڵینەوە بۆ كێشەكە كراوەتەوە و رادەستی دادگا كراوە بۆ گرتنەبەری رێكاری یاسایی.


پەڕلەمانی كوردستان بڕیارێك لە بەرژەوەندی فەرمانبەران دەردەكات – تۆڕی میدیایی خەڵک\n2019/11/11 - 5:17 PM\nدوو سبەی پەڕلەمانی كوردستان كۆدەبێتەوە و خوێندنەوە بۆ چەند پڕۆژە یاسایەك دەكات و بڕیارێك-یش لە بەرژەوەندی فەرمانبەرانی گرێبەست دەردەكات.\nسەرچاوەیەكی پەڕلەمانی بۆ (خەڵك) ئاشكرای كرد، ڕۆژی چوار شەممە لە كاتژمێر 11ی پێشنیوەڕۆ كۆبوونەوەی ئاسایی پەڕلەمانی كوردستان ئەنجام دەدرێت.\nڕاشیگەیاند، بەپێی كارنامەكە، پەڕلەمانی كوردستان خوێندنەوەی یەكەم بۆ چەند پڕۆژە یاسایەك دەكات و گفتوگۆ لەسەر بیرۆكەی پەڕلەمانتارێك سەبارەت بە مەترسییەكانی دووبارە تەعریب و هەموواركردنەوەی مادەی 140ی دەستوور دەكرێت.\nوتیشی، “خوێندنەوەی یەكەم بۆ پڕۆژە یاسای (پاراستنی بەرهەمە خۆماڵییەكان) و پڕۆژە بڕیاری (دامەزراندنی فەرمانبەرانی گرێبەست لە هەرێمی كوردستان) دەكرێت”.\nئەو سەرچاوەیە ئامادەنەبوو هیچ زانیارییەك لەسەر پڕۆژە بڕیاری تایبەت بە دامەزراندنی فەرمانبەرانی گرێبەست بدات و وتی، “پڕۆژەكە هی هەموو فراكسیۆنەكانە”.\nنەتەوە یەكگرتووەكان: مەترسی ڕفاندن لە عیراق زیادی كردووە


کوردیپێدیا - محەمەد تەها حوسێن\n👫 محەمەد تەها حوسێن | 🏷 پۆل: کەسایەتییەکان | زمانی بابەت: 🏳 کوردیی ناوەڕاست\n٭ ماستەر لە سایکۆلۆژیا.\n٭ قوتابی دکتۆرا.\n٭ مامۆستا لە بەشی دەرونزانی، کۆلیژی ئەدەبیات، زانکۆی سەلاحەدینزانکۆی سەلاحەدین.\n٭ ئەندامی کارای سەندیکای ڕۆژنامەنووسانی کوردستانسەندیکای ڕۆژنامەنووسانی کوردستانە و بۆ ماوەی 15 ساڵ لە ڕۆژنامەگەری کوردی کار کردووە، لە ڕۆژنامەکانی کوردستانی نوێکوردستانی نوێ و برایەتی، سەدان وتار و لێکۆڵینەوەی سیاسی و سایکۆلۆژی و فکری لە ڕۆژنامە و گۆڤارەکانی ناوەوە و دەرەوە بڵاوبوونەتەوە.\n٭ جگە لە کتێبی دیاردەگەراییدیاردەگەرایی خود ئەم کتێبانەی چاپ و بڵاوکردونەتەوە:\n1- نووسینی سپی.\n2- دەنگە نەبیستراوەکان.\n4- سایکۆلۆژیای گەشەی مرۆڤ.\n5- لە مۆڵەتی مێژوودا.\n6- سایکۆلۆژیای کەسێتی...کەسی کورد لە ڕوانگە دەروونیە جوداکاندا.\n7- الذات الکردية... مقاربات فينومينولوجية نقدية (بە عەرەبی لە دارالزمان لە سوریا چاپ بووە).\n8- سيکولوجية الشخصية...الوعي، التواصل، المعنی، السعادة (بە عەرەبی لە دار الحوار لە سوریا چاپ بووە).\n🎓 جۆری خوێندن دەروونزانی\n👫 جۆری کەس ✍ نووسەر & لێکۆڵەر\n➕ ئەم بابەتە لەلایەن: (مانو بەرزنجی)ەوە لە: Jun 2 2015 1:00PM تۆمارکراوە\n✍ ئەم بابەتە بۆ دواجار لەلایەن: (بەناز جۆڵا)ەوە لە: Jan 4 2018 9:21AM باشترکراوە\n📷 فایلی وێنە 1.0.1 13,287 Jun 2 2015 1:00PM بەڕێوەبەری سیستم\n1. دیاردەگەرایی خود چەند خوێندنەوەیەکی سایکۆفەلسەفی بۆ خودی کوردیی


گفتوگۆی نامه‌ی ماسته‌ری خوێندكار ( كوردستان حسن حسین ) به‌ڕێوه‌چوو له كۆلێجی هونه‌ره‌جوانه‌كانی زانكۆی سلێمانی به ناونیشانی ( هاوشێوه‌یی له نێوان جه‌سته‌ی ژن و فۆڕمی سیرامیك له هه‌رێمی كوردستان ) - College of Fine Arts\nگفتوگۆی نامه‌ی ماسته‌ری خوێندكار ( كوردستان حسن حسین ) به‌ڕێوه‌چوو له كۆلێجی هونه‌ره‌جوانه‌كانی زانكۆی سلێمانی به ناونیشانی ( هاوشێوه‌یی له نێوان جه‌سته‌ی ژن و فۆڕمی سیرامیك له هه‌رێمی كوردستان )\nposted Dec 14, 2017, 8:01 AM by sam fatah [ updated Dec 14, 2017, 8:06 AM ]\nOn Wednesday 13th of December 2017 at ( Ali Jolla ) hall in the College of fine arts/university of sulaimani, Master student ( Kurdistan Hassan Hussein ) presented her thesis (The resemblance between the woman body and the contemporary ceramic form in the Kurdistan region), The Thesis was accepted, the members for discussion contains each of:\nDr. Nabaz Abdullatif\nDr. Naema Muhammed & Dr. Jaza Baker Mahmood\nڕۆژی چوارشه‌ممه ڕێكه‌وتی ( 13 / 12 / 2017 ) گفتوگۆی نامه‌ی ماسته‌ری خوێندكار ( كوردستان حسن حسین ) به‌ڕێوه‌چوو له‌زانكۆی سلێمانی / كۆلێجی هونه‌ره‌جوانه‌كان / هۆڵی عه‌لی جۆڵا به ناونیشانی ( هاوشێوه‌یی له نێوان جه‌سته‌ی ژن و فۆڕمی سیرامیك له هه‌رێمی كوردستان ) ، ئه‌ندامانی لیژنه‌ی گفتوگۆ پێك هاتبوون له به‌ڕێزان :\n1- پ . ی . د . به‌یان مانی ابراهیم سه‌رۆكی لیژنه\n2- پ . ی . د . ڕیبوار سعید رشید ئه‌ندام\n3- د. نه‌به‌ز عبداللطیف محمد ئه‌ندام\n4- د. نعیمه محمد عبدالله ئه‌ندام و سه‌په‌رشتیاری یه‌كه‌م\n5- د. جزا بكر محمود ئه‌ندام و سه‌په‌رشتیاری دووه‌م


کۆمسیۆنى باڵاى سەربەخۆى هەڵبژاردنەکان رایگەیاند، دادگا 21 بڕیارى کۆمسیۆنى هەڵوەشاندووەتەوە کە کاریگەرى دەبێت لەسەر ئەنجامى بەشێک لە بنکەکان و هەڵوەشاندنەوەى ئەنجامەکانیان.\nبەپێی رونکردنەوەیەکى کۆمسیۆن (22ی تشرینی دووەمی 2021) کە دەست "ناس کورد" کەوتووە، 1436 تانە ئاڕاستەى دەستەى دادوەرى کراون، کە 1415 تانەیان رەتکراونەتەوە.\nئاماژە بەوەشکراوە، 21 تانە لەبڕیارەکانى ئەنجومەنى کۆمسیاران دراوە و دادگا بڕیارەکانى هەڵوەشاندوەتەوە، 15 بڕیاریان کۆمسیۆن پابەند دەکات بۆ ژماردنەوەى دەستى وێستگە تانەلێدراوەکان، ئەو شەش بڕیارەى دیکەش کە ماونەتەوە تانەکان لەسەریان پەسەندکراون بەهۆکارى یاسایی و هونەرى، ئەوەش کاریگەرى دەبێت لەسەر هەڵوەشاندنەوەى ئەنجامى هەندێ بنکە.\nدوو بەرپرسی عێراقی بۆ رۆژنامەیەكی نزیكی قەتەریان ئاشكراكردووە گۆڕانكاریی چاوەڕوانكراوی ئەنجامەكانی هەڵبژاردن 10 كورسی دەگرێتەوە، زۆربەی هەرە زۆریشی بۆ لایەنە شیعە ناڕازییەكان دەڕوات.\nسەرچاوە بەرپرسەكان لە لێدوان بۆ "العربي الجدید" كە "ناس كورد" بینیویەتی (22ی تشرینی دووەمی 2021) ئەویان ئاشكراكردووە، كورسییە گۆڕاوەكان لە پارێزگاكانی بەغدا، بەسرە، بابل، سەلاحەدین، كەركوك و نەینەوا دەبن، هەندێك لەوانەی پێشتر وەك براوە ڕاگەیەنراون دەبنە دۆڕاو.\nبەگوێرەی زانیارییە دزە پێكراوەكانیش زۆربەی هەرە زۆری گۆڕانكارییەكان لە بەرژەوەندی هێزە ناڕازییەكانی شیعە دەبن، ئەوانەشی لە گۆڕانكارییە نوێیەكان سەركەوتوون لەسەر حسابی هەندێ كاندیدی سەربەخۆ بووە كە جیاوازی دەنگەكانیان لەگەڵ دۆڕاوەكان زۆر كەم بووە.


نووچە نێت | ڕاستگۆیی بێ لایەنی| پێنج خولى هه‌ڵبژاردنه كاكه‌ییه‌كان بێ "كۆتا"ن\nOctober 2021 04 - 16:15:57\nكاكه‌ییه‌كان وه‌ك پێكهاته‌یه‌كى كه‌مینه ره‌خنه له ده‌سه‌ڵاتى هه‌رێمى كوردستان و عێراق ده‌گرن، له‌وه‌ى هیچ كورسییه‌كی كۆتایان بۆ دانه‌نراوه و ده‌شڵێن، ئه‌و كۆتایه‌ى ئێستا بۆ پێكهاته‌كانى تریش هه‌یه به شێوه‌یه‌كى راسته‌قینه بۆ پێكهاته‌كان به‌كارناهێنرێت.\nله په‌رله‌مانى عێراق نۆ كورسى بۆ پێكهاته كه‌مینه‌كان دانراوه، پێنج له‌و كورسییانه بۆ پێكهاته‌ى مه‌سیحى و چواره‌كه‌ى تر به‌سه‌ر هه‌ر چوار پێكهاته‌ى، شه‌به‌ك، ئێزدى، سابیئه، كوردى فه‌یلى دابه‌شكراوه. وه‌ك تێبینى ده‌كرێت هیچ كورسییه‌كى كۆتا بۆ كاكه‌ییه‌كان دانه‌نراوه. له كاتێكدا له كه‌ركووك و ناوچه‌كانى ده‌ره‌وه‌ى ئیداره‌ى هه‌رێمى كوردستان كاكه‌ییه‌كان زۆرجار رووبه‌ڕووى هه‌ڕه‌شه ده‌بنه‌وه، ئه‌وا له‌و حاڵه‌ته‌دا ئه‌وان هیچ نوێنه‌رایه‌تییه‌كیان له په‌رله‌مانى كوردستان و عێراق نییه.\nسه‌عید كاكه‌یى كه كه‌سایه‌تییه‌كى كاكه‌یییه و پێشتر ئه‌ندامى ئه‌نجوومه‌نى كۆمیسیارانى كۆمیسیۆنى باڵاى هه‌ڵبژاردنه‌كان بووه له لێدوانێكى بۆ نوچه‌نێت باسى له‌و بابه‌ته كرد و گوتى، "ئاستى نوێنه‌رایه‌تى كاكه‌ییه‌كان له ئاستى سفردایه". به بڕواى سه‌عید كاكه‌یى پارتى و یه‌كێتى به‌گوێره‌ى پێویست كاریان بۆ ئه‌و بابه‌ته نه‌كردووه، كه كورسى كۆتا به كاكه‌ییه‌كان بدرێت و ده‌ڵێ، ئه‌وان ئه‌و مافه‌یان زه‌وت كردووه گوایه له‌ڕووى نه‌ته‌وه‌ییه‌وه ناكرێت كاكه‌یى وه‌ك پێكهاته‌یه‌كى بچووك هه‌ژمار بكرێت، به‌ڵام ئه‌مه بنه‌مایه‌كى دروست نییه.\nكۆتا له لایه‌ن حزبه‌كانه‌وه قورخكراوه\nسه‌باره‌ت به‌وه‌ى كاكه‌ییه‌كان خۆیان له‌و بابه‌ته چه‌ند کەمته‌رخه‌من، سه‌عید كاكه‌یى ره‌تى ده‌كاته‌وه كاكه‌ییه‌كان كه‌مته‌رخه‌م بن وده‌ڵێ، "کاکەییەکان کارێکی زۆریان کردووە بەش بە حاڵی رەوان شاد فەلەکەدین کاکەیی زۆری هەوڵدا کە ناوی کاکەیی بچێتە ریزی کەمە ئایینی و مەزهەبییەکانی ترەوە، بەڵام دیارە پارتی دیموکراتی کوردستان و یەکێتی لەگەڵ ئەوەدا نەبوون، من خۆم هەوڵم داوە چەندین رێکخراوی تریش هەیە کە هەوڵی داوە، بەڵام بارودۆخی سیاسیەکەی هەرێم رێگر بووە و پشتگیر نەبووە لەوەی کە کاکەیی کۆتای خۆی دەستکەوێ".\nله به‌شێكى ترى قسه‌كانى باسى له‌وه كرد، هه‌رچه‌نده ئه‌وان داواى كۆتا ده‌كه‌ن، به‌ڵام ده‌شزانن كۆتا له عێراق له‌لایه‌ن حزبه‌كانى تره‌وه به‌كارده‌هێنرێت، نه‌وه‌ك بۆ پێكهاته‌كان، سه‌عید كاكه‌یى گوتى، "بە هیچ شێوەیەک كۆتا نوێنەرایەتی کەمەیەتییەکان ناکات، بەڵکو ئەو کۆتایانە بۆ بەرژەوەندی حزبی قۆرخ کراون".\nشه‌نگه كاكه‌یى: ده‌ستێوه‌ردانی حزبه‌كان راستیه‌كی حاشا هه‌ڵنه‌گره\nسه‌عید كاكه‌یى خۆى ئه‌ندامى ئه‌نجوومه‌نى كۆمیسیۆن بووه، له كۆتایى لێدوانه‌كه‌ى باسى له‌وه كرد له بوارى تر كارى كردووه، كۆتا بۆ كاكه‌ییه‌كان به‌ده‌ست بهێنێ، نه‌وه‌ك كۆمیسیۆن، چونكه كۆمیسیۆن وه‌ك ئه‌و ده‌ڵێ، "لایه‌نێكى جێبه‌جێكاره و ناتوانێ كورسى كۆتا به پێكهاته‌كان بدات".\nنەوزاد موحەمەد کاکەیی سەرنوسەری رۆژنامەی موسته‌قیله كه له كه‌ركووك ده‌رده‌چێت بۆ نوچەنێت دەڵێت، "من بە ناوی کاکەییەوە ده‌ڵێم یەک نوێنەرمان نییە، نە لە پارێزگاکان نە لە هەرێم نە لە بەغدا، هیچ نوێنەرمان نییە بە ناوی کاکەییەوە، ئەوانەی بە ناوی حزبیە چوون حزبین ئێستا کچەکەی فەلەکەدین کاکەیی ئەوە بەناوی حزبی پارتییەوە، چۆتە پەرلەمان بەناوی کاکەییەوە نییە. فەلەکەدین کاکەیی خۆی کە وەزیر بوو، وەزیری پارتی بوو خۆ هی کاکەیی نەبوو، راستە کە ئەوان کاکەیی بوون نكۆڵى ناکرێت، بەڵام بە ناوی کاکەییەوە نەچونەتە حکومەت".\nشه‌نگه هاوار كاكه‌یى نووسه‌رێكى ناسراوى كاكه‌ییه له لێدوانێكى بۆ نوچه‌نێت گوتى، "كاكه‌یی پێكهاته‌یه‌كی كوردی ره‌سه‌نه مێژووه‌كه‌ی ئه‌و راستییه ده‌سه‌لمێنێ ئه‌گه‌ر یه‌ك ده‌نگ بن زۆر به‌هێزن هه‌رگیز پیویستیان به‌كۆتا نییه به‌ڵام به‌و واقیعه‌ی ئێستا كۆتا باشه".\nنه له پارێزگاكان نه له هه‌رێم و عێراق نوێنه‌رمان نییه\nبه بڕوای شه‌نگه كاكه‌یى ئه‌گه‌ر كۆتایش بۆ پێكهاته‌كان هه‌بێت، ئه‌وا له ده‌ستوه‌ردانى حزبه‌كان دوورنابێت، ئه‌و نووسه‌ره ژنه گوتى، "ده‌ستێوه‌ردانی حزبه‌كان راستیه‌كی حاشا هه‌ڵنه‌گره به‌تایبه‌ت حزبى شیعی كه ده‌زانن كاكه‌یه‌كان خۆشه‌ویستیان بۆ ئیمامی عه‌لی ڕه‌زای خوای له‌سه‌ر بێ بێسنووره، بۆیه ئه‌مه ده‌كه‌نه بیانووییه‌ك بۆ ده‌ستوه‌ردان له كاروباریان".\nشه‌نگه نموونه‌ى ئه‌وه ده‌هێنێته‌وه له ماوه‌ى رابردوو وه‌ك بانگه‌شه‌ى هه‌ڵبژاردن فۆرمى دامه‌زراندن به‌سه‌ر ده‌رچووان دابه‌شكراوه له كه‌ركووك و دووپات له كاكه‌ییه‌كان كراوه‌ته‌وه كه له فۆرمه‌كان بنووسن" كاكه‌یى". شه‌نگه كاكه‌یى له كۆتایى قسه‌كانى باسى له‌و هه‌ڕه‌شانه كرد كه به‌سه‌ر كاكه‌ییه‌كانه‌وه‌ن و له‌وانه له ناوچه سوننه‌كان هه‌وڵ ده‌درێت كولتوورى سوننه‌یان به‌سه‌ر بسه‌پێنرێت و له ناوچه شیعه‌كانیش به هه‌مان شێوه.\nكازمى: شانازى به په‌یوه‌ندییه‌كه‌مان له‌گه‌ڵ هه‌رێمى كوردستان ده‌كه‌ین\nكورد وه‌ڵامى پێشنیاره‌كه‌ى حه‌كیمیان نه‌داوه‌ته‌وه\nباڵیۆزى ئه‌مریكا له عێراق: میلیشیاكانى عێراق سزا ده‌ده‌ین


ئایا HBA چییە؟!\nسەرەتا»جۆراوجۆر»راپۆرتی تەكنەلۆژی»ئایا HBA چییە؟!\nلەلایەن Ehsan Faramarz لە 20/06/2021 0 Comments\nئایا Host Adapter چییە و بۆچی بەکار دێ؟!\nلە ڕووی بنچینەی ڕەقەکاڵا Hardware ـــی کۆمپیوتەرەوە Host Controller یان Host Adapter یاخوود Host Bus Adapter ( #HBA ) پارچە ڕەقەکاڵایێکی قەبارە بچوکە لە شێوەی هاردێکدا کە لکێندراوە بە Motherboard ی کۆمپیوتەرەوە کە بە ئەرکی بەڕێوەبردنی سیستەم هەڵەستێ بەرامبەر بە ڕەقەکاڵاکانی ڕایەڵە #Network و بیرگە #Storage ـــەوە و ئەتوانین بڵێین بە شێوەیەکی گشتی ئامرازێکە کە یارمەتی ڕەقەکاڵاکانی #SCSI و Fiber Channel و #SATA ئەیا بۆ پەیوەست بوون بە Motherboardــــوە و هەروەها یارمەتی ڕەقەکاڵا دەرەکیەکان ئەیا بۆ پەیوەست بوون بە پۆرتەکانی وەک #IDE و #Ethernet و #FireWire و #USB بۆ پەیوەست بوون بە Motherboard ــــەوە.\nئەوەی باسمان کرد سوودی Host Adapter بوو ئێستا با بێین باسی بەشێک لەو ئامێرانە بکەین کە لەسەرەوە ناومان هێنان:\nبریتییە لە Host Adapter ێک کە خزمەتگوزاریەکانی پەیوەندی نێوان Host و Target ــــەکەی بەڕێوە ئەبا بە دیاریکراوی Driver ــــەکان کە پەیوەست کراون بە وەگەڕخەڕ OS ــــەوە و کۆنتڕۆڵی Host Adapter ئەکەن.\nوە بە شێوەیەکی گشتی یەک کۆمپیوتەر ئەتوانێ لە Host Adapter ێک زیاتری هەبێ ئەمەش یارمەتی زیادکردنی ڕەقەکاڵای SCSI ئەدا.\nجێگای باسە کە بەناوبانگترین لەو کۆمپانیایانەی کە SCSI Adapter بەرهەم دێنن بریتیین لە HP و ATTO Technology و Promise Technology و Adaptec و LSI Corporation.\n2- Fiber Channel\nئەرکێکی تری Host Bust Adapter ئەوەیە کە یارمەتی Fiber Channel ئەدا بۆ دروستکردنی پەیوەندی و گفتوگۆ لەنێوان ئەو ئامێرانەی کە لەسەر یەک هێڵی ئینتەرنێتن و هەروەها لەتوانایدایە ڕاژە Server ێک ببەستێتەوە بە Switch یاخوود بیرگە Storage ێکەوە و هەروەها لەتوانایدایە کۆمەڵێک بیرگە Storage یاخوود کۆمەڵێ ڕاژە Server پێکەوەببەستێتەوە ، و جێگای سەرنجە کە هەر Fiber Channel HBA ێک World Wide Name ( #WWN ) ێکی تایبەت بەخۆی هەیە کە درێژیەکەی لە 8bit زیاترە کە بە دیاریکراوی لە Ethernet MAC Address ئەچێ و هەروەها دوو جۆر لە WWN مان هەیە لە HBA دا کە یەکەمیان بریتییە لە Node WWN کە کورت دەکرێتەوە بۆ #WWNN کە لە نێوان تەواوی پۆرتەکاندا هەیە لە HBA و هاوبەشی پێ ئەکرێ و دووەمیشیان Port WWN کە کورت دەکرێتەوە بۆ #WWPN کە جیاوازە لە پۆرتێک بۆ پۆرتێکی تر.\nو جێگای ئاماژەیە کە بەناوبانگترین ئەو کۆمپانیایانەی کە Fiber Channel بەهەم دێنن بریتیین لە: QLogic و Broadcom و Agilent و ATTO و Brocade.\nو کۆتا شت کە ئەمەوێ ئاماژەی پێ بدەم خێراییە جیاوازەکانی HBA یە کە بەم خێراییانەی خوارەوە بەردەستە:\n1Gbit/s, 2Gbit/s, 4Gbit/s, 8Gbit/s, 10Gbit/s, 16Gbit/s, 20Gbit/s and 32Gbit/s.\nئەم جۆرە Host Adapter ـــــە لە زۆربەی هەرەزۆری کۆمپیوتەرە پێشکەوتووەکانی سەردەم لکێندراوە بە Motherboard ـــــەوە کە زۆربەی خەڵک بە شێوەی نادروست بە Disk Controller ناوی ئەبەن ، بەڵام لە ڕاستیدا گونجاوترین ئەرک کە بخرێتە پاڵ ATA بریتییە لە دروستکردنی گفتوگۆ لە نێوان کۆمپیوتەر و Motherboard و هەروەها گونجاوترین کاریش کە بردێتە پاڵDisk Controller ئەوەیە کە ڕێگە بە disk ئەیا کە تەنیا گفتوگۆ لەگەڵ هەمان وێستگەی خۆی بکا.\nبابەتەكانی پێشووترئایا پڕۆتۆکۆڵی IPsec چییە؟!\nبابەتی دواتر ئایا RPM چییە؟!\nیاری : saints-row-iv قەبارەی یاری : 8.14 گێگابایت جۆری فایل: تۆرێنت لە خوارەوە كۆمەڵێك وێنەی یاریەكە ببینە…\nکردنەوەی ماڵپەری تێک ئای بە ئینتەرنێتە خۆراییەکە (فری بەیسک)\nلەلایەن Rawezh Saeed 23/06/2016\nوەکوو دەزانن لە ئێستادا کۆمپانیای فەیسبوک ماڵپەری تێک ئایی زیاد کردوە لە خزمەتگوزاری فری بەیسکەوە کە…\nلەلایەن Darya ismail 04/04/2018\n1-وێنه‌ی دیزاینی پێشه‌وه‌ی مۆبایلی LG G7 تایبه‌تمه‌ندیه‌كان تا ئێستا Snapdragon 845پرۆسێسه‌ر شاشه 6inch وردی +QHD…\nچۆنیەتی دۆزینەوە و دابەزاندنی ھەموو تەعریفێکی کۆمپیوتەرەکەت بە ئاسانترین رێگا\nکاتێک کۆمپوتەرەکانمان فۆڕمات دەکەین، یاخود کە سەرەتا دەیکڕین یاخوود کێشەیەکی تیادا دەبێت، دەبێت تەعریفی بەشەکانی…


وه‌زیری ته‌ندروستی: تا ئێستا نزیكه‌ی 40 ملیار دینار بۆ به‌ره‌نگاربوونه‌وه‌ی كۆرۆنا خه‌رج كراوه\nد.سامان به‌رزنجی،وه‌زیری ته‌ندروستی حكومه‌تی هه‌رێمی كوردستان له كۆنگره‌یه‌كی رۆژنامه‌وانیدا رایگه‌یاند به‌داخه‌وه هه‌ندێك كه‌ناڵی راگه‌یاندن پرسی له‌كاركه‌وتنی كاتیی كارگه‌یه‌كی ناوخۆیی نه‌خۆشخانه‌ی رزگاریان گه‌وره تر له قه‌باره‌ی خۆی پیشانداوه و رۆژانه له‌م نه‌خۆشخانه‌یه تووشبووان به كۆرۆنا به ژماره‌ی جیاجیا گیان له‌ده‌ستده‌ده‌ن و ئه‌مڕۆش حاڵه‌ته‌كه هه‌ر به‌و جۆره بووه و مردن به هۆی نه‌مانی ئۆكسجین نه‌بووه.\nله كۆنگره‌ی رۆژنامه‌وانیه‌كه‌دا وه‌زیری ته‌ندرووستی ئاماری 24 كاتژمێری ڕابردووی تایبه‌ت به كۆرۆنای راگه‌یاند ، وتی: له 24 كاتژمێری رابردوودا 11 كه‌س گیانیان له‌ده‌ستداوه و 368 كه‌سی دیكه تووشی په‌تای كۆرۆنا بوون و 78 توشبوی كۆرۆنا چاكبونه‌ته‌وه.\nد، سامان به‌رزنجی ئه‌وه‌ی خسته‌روو به‌داخه‌وه كێشه له كارگه‌ی ئۆكسجینی نه‌خۆشخانه‌كه هه‌بووه و بۆ ماوه‌ی دوو كاتژمێر كێشه هه‌بووه و 400 بتڵی ئۆكسجین هه‌بووه و سه‌ره‌تا ئه‌م نه‌خۆشخانه‌یه كه درووستكراوه، ته‌نیا 72 قه‌ره‌وێڵه ئۆكسجینی بۆ دابینكراوه. بۆیه قه‌باره و توانای ئه‌م نه‌خۆشخانه‌یه به به‌رده‌وام 300 نه‌خۆش ئۆكسجینی له‌سه‌ر بووه. ئه‌وانه‌ی له قاوشه‌كانیشن سه‌رجه‌م نه‌خۆشه‌كان به‌سه‌ركراونه‌ته‌وه و ره‌وشیان جێگیره. بڵاوبوونه‌وه‌ی ده‌نگۆی نه‌مانی ئۆكسجین، كێشه‌كه‌ی درووست كردووه. ئه‌و كه‌سانه‌ی لێره‌ن تووشی دڵه‌ڕاوكێ ده‌بن و به هێنانی چه‌ند بتڵێك له ده‌ره‌وه له لایه‌ن هاووڵاتییه‌وه پێویستی ئۆكسجینی نه‌خۆشخانه پڕ ناكاته‌وه. رۆژانه 300 بتڵی ئۆكسجین به‌كار ده‌هێنرێن و ئۆكسجینی شلیش له كارگه‌یه‌كی ده‌ره‌وه‌ی هه‌ولێر ره‌وانه ده‌كرێت. هێنان و بردنی 300 بتڵی ئۆكسجین له لایه‌ن هاووڵاتییانه‌وه له‌سه‌ر پلیكانه‌ی نه‌خۆشخانه، بێ متمانه‌یی و پشێوی درووست ده‌كات. ئۆكسجین له هه‌ر شوێن نه‌مێنێت، ئۆكسجینی به‌دیل هه‌یه. خۆشبه‌ختانه ئه‌وه‌ی بینیمان خه‌ڵكێكی زۆری خێرخواز ده‌ستبه‌جێ په‌یوه‌ندیان كردووه و ئاماده‌ییان ده‌ربڕیوه هاوكاری بكه‌ن و دوای دوو كاتژمێر ئۆكسجینی سه‌نتراڵی نه‌خۆشخانه‌كه چاكبووه‌ته‌وه و له به‌یانییه‌وه كارده‌كات.\nئه‌مه كارگه‌یه و ئاسنه و پێویسته هاووڵاتیان خۆیان دوور بگرن له نه‌خۆشخانه و به داخه‌وه نه‌خۆشه‌كان له دۆخێكی مه‌ترسیداردان و زۆربه‌یان له ژێر ئۆكسجینن و ده‌بێت هاووڵاتیان پشتیوانی رێكاره‌كانی ته‌ندروستی بكه‌ن بۆ ئه‌وه‌ی خۆی و خێزانه‌كه‌ی بپارێزێت. مردن به هۆی نه‌مانی ئۆكسجین نه‌بووه. ته‌نیا له‌م نه‌خۆشخانه‌یه رۆژانه 4 تا 8 كه‌س گیانیان له‌ده‌ستداوه.\nوه‌زیری ته‌ندروستی وتی حكومه‌تی هه‌رێمی كوردستان درێغی نه‌كردووه بۆ خه‌رجییه‌كانی به‌ره‌نگاربوونه‌وه‌ی كۆرۆنا له خۆپارێزی و ده‌ستنیشانكردن و چاره‌سه‌ركردندا، سه‌رۆكی حكومه‌تی هه‌رێمی كوردستان زۆر به په‌رۆشه‌وه بووه بۆ ئه‌م ره‌وشه‌ی باسكراوه له میدیادا و چه‌ندین جار بودجه‌ی ته‌رخانكراو مانگانه 6 ملیار دینار بووه له 5 مانگی كاركردندا 30 ملیار دینار ده‌كات و بودجه‌ی تایبه‌تی كۆرۆناش 18 ملیار دینار خه‌رج كراوه و تا ئێستا نزیكه‌ی 40 ملیار دینار بۆ بواری به‌ره‌نگاربوونه‌وه‌ی كۆرۆنا خه‌رج كراوه و حكومه‌تی هه‌رێم هیچ درێغییه‌كی نه‌كردووه.\nته‌نیا پشكنینی پلازمای خوێن، بۆ ئه‌وه‌ی به‌سه‌لامه‌تی بدرێته نه‌خۆش، 400 هه‌زار دیناری پێویسته. ئۆكسجین رۆژانه 10 ملیۆن دیناری عێراقی خه‌رجی هه‌یه. بۆیه نه‌بوونی بودجه و خه‌رجی هۆكار نه‌بووه. ئه‌وه‌ی باسده‌كرێت بێئومێدكردنی خه‌ڵكه و هه‌موو ئۆرگانه‌كانی حكومه‌ت هه‌موو توانایان بۆ به‌ره‌نگاربوونه‌وه‌ی كۆرۆنا ته‌رخانكردووه و خێرخوازانیش رۆڵێكی گرنگیان هه‌بووه له‌و رووه‌وه. ئێمه نیگه‌رانین له ره‌فتاری هه‌ندێك میدیا، ده‌كرا بێن هه‌قیقه‌ت بگه‌یه‌نن و ژماره‌ی بتڵه‌كان بژمێرن. ئه‌وه‌ی پشێوی درووستكرد، بڵاوبوونه‌وه‌ی ئه‌و گرتانه بوو، كه راكێشانی بتڵ و بڵاوكردنه‌وه‌ی ده‌نگۆی نه‌مانی ئۆكسجین بوو.\nنه‌خۆشی راسته‌قینه‌ی ترسناك له نه‌خۆشخانه‌كان هه‌یه و له جه‌ژندا ده‌بێت ره‌چاوی رێنماییه‌كان بكرێت و ده‌بێت رێنماییه‌كان به توندوتۆڵی جێبه‌جێ بكرێن و خۆپارێزی و رزگاربوون ته‌نیا به ئۆكسجین نییه، كۆمه‌ڵێك ئامێر و پێداویستی هه‌یه به‌یه‌كه‌وه‌ن. تكایه خۆتان مه‌گه‌یه‌ننه ئه‌و حاڵه‌ته‌ی تووشی كۆرۆنا بن. تكاتان لێ ده‌كه‌ین، خۆتان بپارێزن. به جددی وه‌ری بگرن. به‌رامبه‌ره‌كانتان بێ ئه‌وه‌ی نیشانه‌یان هه‌بێت ره‌نگه هه‌ڵگری كۆرۆنا بن. تكایه سه‌ردان و به‌ركه‌وتن و قه‌ره‌باڵغی درووست مه‌كه‌ن.\nحكومه‌تی هه‌رێم به‌مه‌رج هه‌نارده‌ی نه‌وت كه‌مده‌كاته‌وه\nله هه‌رێمی كوردستان نزیكه‌ی 39 هه‌زار توشبووی كۆرۆنا چاكبونه‌ته‌وه\nوەزیری تەندروستی و رێکخراوی تەندروستیی جیهانی لە کۆبوونەوەدان\nوه‌زاره‌تی ته‌ندروستی چاكبونه‌وه‌ی ٣٥٣ توشبووی كۆرۆنای ڕاگه‌یاند\nله هه‌رێمی كوردستان نزیكه‌ی ٣٨ هه‌زار توشبووی كۆرۆنا چاكبونه‌ته‌وه\nوەزارەتی دارایی و ئابوری زیاتر لە ٢٠ کۆمپانیا دەداتە دادگا\nبەرەو یادی 44 ساڵ خه‌بات و تێکۆشانى پارتێکى نه‌ته‌وه‌یى\nلە نەخۆشخانەی سەرچناری کۆرۆنا چیم دی ؟\nمه‌ترسی له‌سه‌ر موچه‌ی مانگی 10 نییه\nحكومه‌تی هه‌رێم به‌مه‌رج هه‌نارده‌ی نه‌وت كه‌مده‌كاته‌وه\nله هه‌رێمی كوردستان نزیكه‌ی 39 هه‌زار توشبووی كۆرۆنا چاكبونه‌ته‌وه\nله هه‌ولێر به ئۆتۆمیبل دوو خۆشك به‌یه‌كداده‌ده‌ن


"بارزانی پێی وتین نیازی گێرانەوەی پێشمەرگەمان نییە بۆ كەركوك" - KGN\nسەرۆكی بەرەی توركمانی دەڵێت، لە دیدارەكەیدا لەگەڵ مەسعود بارزانی، سەرۆكی پارتی، لە بەغدا پرسی كەركوكیان تاوتوێ كردووە و بارزانی دڵنیای كردۆتەوە كە نیازی گێڕانەوەی پێشمەرگەیان بۆ ئەو شارە نییە.\nرۆژی هەینی لە میانی سەردانەكەیدا بۆ بەغدا مەسعود بارزانی سەرۆكی پارتی دیموكراتی كوردستان، لەگەڵ ئەرشەد ساڵحی سەرۆكی بەرەی توركمانی عێراقی، كۆبۆوە. دوای كۆبوونەوەكەش كە دوور لە چاوی كامێراكان ئەنجام درا، ساڵحی بە ئاژانسی ئانادۆڵی توركی راگەیاندوە: كە لە كۆبوونەوەكەدا لەگەڵ بارزانی تاوتوێی رەوشی ئەمنی، ئیداری و داهاتووی كەركووكیان كردووە.\nساڵحی لەبارەی ئەو دەنگۆیانەی باس لە گەڕانەوەی پێشمەرگە بۆ كەركووك دەكەن كە دوای ئەوەی لە تشرینی یەكەمی ٢٠١٧ شارەكە لەلایەن حكوومەتی فیدڕاڵی عێراقەوە كۆنتڕۆڵ كرایەوە، پێشمەرگە شارەكەی جێهێشت، وتی: “بارزانی پێی راگەیاندین كە نیازی گێڕانەوەی پێشمەرگەیان بۆ كەركووك نییە لە ئیستادا . سالحی دەلێت ئەمەش بووە جێی دڵخۆشی ئێمە”.\nلەبارەی میكانیزمی ئەمنی كەركووكیش ساڵحی وتی: “جەختمان لەوە كردەوە كە ئەمنیەتی كەركووك لەلایەن ئەو هێزەوە بپارێزرێت كە لە هەموو پێكهاتەكان دروست كراوە. خۆی ئەمە پڕۆژەی ئێمە بوو”.\nسەرۆكی بەرەی توركمانی عێراقی، ئەرشەد ساڵحی تیشكیشی خستە سەر ئەوەی كە تەوەرێكی دیكەی كۆبوونەوەكەیان لەگەڵ سەرۆكی پارتی دیموكراتی كوردستان، مەسعود بارزانی پەیكەرەی ئیداری خۆجێیی كەركووك بووە و بارزانی پێی راگەیاندووە كە گرنگە شارەكە لەلایەن هەموو پێكهاتەكانەوە بەڕێوە ببرێت نەك تەنها لەلایەن لایەنێك و یان حزبێكی تایبەت و وتی: “بەڕێوەبردنی كەركووك لەلایەن هەموو كەركووكییەكان و ئیدارەدانی بە هاوبەشی خواستی ئێمەیشە”.\nعێراق باجی گومرگی دووه‌م هەڵدەگرێت


جەمال كۆچەر:پێویستە ناو ماڵی خۆمان ڕێك بخەینەوەو یەكڕیزی خۆمان بپارێزین\nدووشەممە, 06 تشرینی دووەم 2017 13:10\nZKW: جەمال كۆچەر، ئەندامی ئەنجوومەنی نوێنەران لەسەر فراكسیۆنی یەكگرتووی ئیسلامی لە دیمانەیەكی تایبەتدا لەگەڵ هەفتەنامەی زاری كرمانجی دەڵێ" ئەگەر ئێمە داوای گفتوگۆ و دانوستاندن لەگەڵ بەغدا بكەین، پێویستە ئێمە وەكو پەرلەمانتارانی كورد بگەڕێینەوە بەغدا و زەمینە بۆ گفتوگۆ خۆش بكەین، بۆیە وەكو بڕیار، بڕیاری هەموو فراكسیۆنەكانە كە بگەڕێینەوە بەغدا. ڕوونیشیكردەوە" ئێمە لەناو خۆماندا یەك نین، ئەوەی بەسەر ئێمەدا هاتووە هەموو لەسەر ئەوە بووە كە ئێمە یەكڕیز نین و هەڵوێستێكی یەكگرتوومان نیە، بێ ڕێكخستنەوەی ناو ماڵی كورد، ئێمە نە دەتوانین لە كوردستان هیچ بكەین، نە لە بەغدا، بۆیە زۆر پێویستە ناو ماڵی خۆمان ڕێك بخەینەوە و یەكڕیزی خۆمان بپارێزین تا دەستكەوتەكانی خۆمان بپارێزین و دەستكەوتی زیاتر بەدەست بهێنین.\nجەمال كۆچەر، گوتی" ئێمە وەكو فراكسیۆنی یەكگرتوو ئەگەر باسی خۆمان بكەین، نیوەمان گەڕاینەتەوە بەغدا، نیوەی دیكەمان لە كوردستان ماوین، ئەوانیش لەبەر ئەوە نەگەڕاونەتەوە لەو لیستەدان كە سزا بدرێن، سزاكەش لەبەر ئەوەیە كە دەنگیان بۆ سەربەخۆیی كوردستان داوە، بەڵام وەكو بڕیار بڕیاری هەموو فراكسیۆنانە كە بگەڕێنەوە بەغدا، لە بەغدا بەشداریمان لە دانیشتنەكانی پەرلەماندا كرد و چەندین دیدار و كۆبوونەوەمان لەگەڵ سەرۆككۆمار، جێگری سەرۆككۆمار، سەرۆكی پەرلەمان و سەركردەكانی دیكەی عێراقی ئەنجام دا، لەسەر بابەتی كردنەوەی دەرگا بۆ گفتوگۆ و دانوستاندن لە نێوان هەولێر و بەغدا و هەروەها ئامادەبوونی پەرلەمانتارانی كورد لە پەرلەمانی عێراق.\nئەو ئەندامەی ئەنجوومەنی نوێنەران لەسەر فراكسیۆنی یەكگرتوو ئەوەشی گوت" بە بینینی من كە من هەر لە رۆژی یەكەمەوە گۆتوومە، پێش ریفراندۆم و دوای ریفراندۆم نابێت كورد پشت بداتە بەغدا تا رۆژی راگەیاندنی دەوڵەتی كوردی، ئێستا حكوومەتی هەرێم داوای گفتوگۆ لەگەڵ بەغدا دەكات، ئاسایی كردنەوەی بارودۆخەكە لە نێوان هەولێر و بەغدا، ئەگەر ئێمە نەگەڕێینەوە، كەواتە ئێمە نامانەوێت ئەو گفتوگۆ و دانیشتنانە هەبن، كە یەكێك لە كردنەوەی دەرگاكانی گفتوگۆ ئامادەبوونی پەرلەمانتارانی كوردە لە بەغدا.\nسەبارەت بەوەی بۆچی فراكسیۆنە كوردستانییەكان تا ئێستا یەكهەڵوێست و گوتارێكی یەكگرتوویان نییە، جەمال كۆچەر، دیاركرد" چونكە ئێمە لەناو خۆمان یەك نین، ئەوەی بەسەر ئێمەدا هاتووە لەسەر چی بووە، هەموو لەسەر ئەوە بووە كە ئێمە یەكڕیز نین و هەڵوێستێكی یەكگرتوومان نیە، ئەوەش جێگەی داخە پەرلەمانتاران بەسەر دوو بەرەدا دابەش بوونە، پێویستە سەرۆكوەزیرانی هەرێم هەموو هەوڵەكانی خۆ بخاتە گەڕ بۆ نزیككردنەوەی لایەنەكان، دەستیشی بەو هەنگاوە كردووە، سەردانی كۆمەڵی ئیسلامی كرد، بە زووترین كات سەردانی لایەنەكانی دیكە دەكات، ئەوەش بۆ ئەوەیە بە زووترین كات هەموو لایەنەكان لە دەوری یەكدی كۆبكاتەوە و سێ تا چوار كۆنفڕانس پێكەوە ئەنجام بدەن، تا ئێمە بتوانین ناو ماڵی خۆمان ڕێك بخەینەوە، چونكە بێ ڕێكخستنەوەی ناو ماڵی خۆمان، ئێمە نە دەتوانین لە كوردستان هیچ بكەین، نە لە بەغدا، بۆیە ئێمە هیچ دەنگ و ڕەنگ و هەیبەت و ڕێزمان نابێت بەرامبەر ئەوانەی كە لەگەڵ دادەنیشین ئەگەر كۆدەنگ و یەكهەڵوێست نەبین، دەبێت ئەو ڕاستیە هەموومان بزانن، هەتا ئەوانەی خۆیان داوە لەگەڵ لایەنی شیعە و كەركووك و ناوچەكانی دیكەیان تەسلیم بە ئەوان كرد، هەموو گەیشتوونەتە ئەو بڕوایە ئەگەر ئێمە یەكدەنگ و یەكڕیز نەبین ناتوانین هیچ شتێك بە دەست خۆمان بخەین و ئەوەی بەرامبەریش هیچ ڕێزێك بۆ ئێمە دانانێت، ئەوەش هەموو بۆ ئەوە دەگەڕێتەوە كە ئێمە یەكڕیز و یەك دەنگ نین، بۆیە زۆر پێویستە ناو ماڵی خۆمان ڕێك بخەینەوە و یەكڕیزی خۆمان بپارێزین تا بتوانین دەستكەوتەكانی خۆمان بپارێزین و دەستكەوتی زیاتر بەدەست بهێنین.\nجەمال كۆچەر، ئەندامی ئەنجوومەنی نوێنەران لەسەر فراكسیۆنی یەكگرتووی ئیسلامی زیاتر گوتی" كۆمەڵێك هۆكار بوون كە ئەو بارودۆخە بەسەر هەرێمی كوردستاندا بێت، تێكچوونی ناو ماڵی كورد، كە ئەوە زیاتر لە 25 ساڵە نەمان توانیوە هێزی پێشمەرگە بكەینە یەك، كە ئەوە ئەگەری هەرە سەرەكی بوو، هەروەها ئەو دووبەرەكییەی كە ئەمڕۆ هەیە لەناوماندا، هەروەها ئەو گەندەڵیەی كە هەیە ماڵی ئێمەی خراپ كردووە، كە ئێمە نەمان توانیوە ئەو پارەی هەندە ساڵە لە بەردەستمان بوو نەمان توانی دڵی خەڵكی خۆمان پێ بكڕین، لەگەڵ ئەو نەخۆشیە كۆنەی كە لەناو ئێمەدا هەیە، خیانەت و دەست تێكەڵ كردن لەگەڵ كەسانی دیكە، ئێمە نەمان توانیوە ئەو نەخۆشیە چارەسەر بكەین، كەواتە ئێمە نەمان توانیوە لە چوارچێوەی قالبی حزبایەتی بچینە دەرەوە، حزبایەتی زاڵە بەسەر حكوومەت و تموحی خەڵك، لەگەڵ ئەو لۆبیەی كە هەمانە، بۆیە پێویستە ئێمە پێداچوونەوە بە كارەكانی خۆماندا بكەین، چونكە ئەوەی بەسەرماندا هاتووە شتێكی كەم نیە، جگە لەوەی ئێمە لە خاك و خوێنی ڕۆڵەكانمان زەرەرمەند بووین، ئێمە لە ئەزموون و تەجروبەیەكدا زەرەرمەند بووین، دوای 25 ساڵ دیار بوو كە ئێمە لەسەر ڕێگایەكی هەڵە هەنگاو دەنێین و پێویستە بە خۆماندا بچینەوە بۆ ئەوەی دەرئەنجامەكانی ئێمە ڕاست دەربچن، چونكە ئەوەی لە كەركووك كرا، دەرئەنجامی ریفراندۆم نەبوو، ئەگەر ریفراندۆم كرابایە یان نەكرابایە ئەوە هەر روودەدا، بەڵام پشت كردن لە گەلەكەی و دەست تێكەڵكردن لەگەڵ چەند لایەنێكی دیكە، ئەوە یەكێك لە هەڵەكانی ئێمە بوو و نەدەبوو ئەو كارە كرابایە.\nجەمال كۆچەر، دیاركرد" هیچ ڕێگەیەكی دیكەمان نیە یان شەڕ دەكەین، یان بە گفتوگۆ دەگەینە ئەنجام، دەوڵەتی عێراق خۆ وا دەبینێت كە سەركەوتنێكی گەورەی بە دەستهێناوە، بەڵام ئەو سەركەوتنە وەهمییە، زۆر ناوچە ئەوان چوونەتە تێدا هێزی پێشمەرگە ئەو ناوچانەی چۆڵ كرد، بێ ئەوەی یەك گوللە لەو ناوچانە بتەقێت، ئەوەش لەبەر چەند هۆكارێك بووە، ئێمە لە بەغدا بەسەراحەت بە ئەوانمان گوت، ئەوە سەركەوتنی ئێوە و شكەستی ئێمە نییە، ئەوە 5 هەزار ساڵە كەس نەیتوانیوە كلتور و بۆچوونەكانی گەلی كورد بگۆڕێت، سەدام حوسێن نەیتوانی ئەو كارە بكات، تا حەیدەر حەبادی بتوانێت بكات، بۆیە پێویستە ئێوە ئەو خاڵە لەبەرچاو بگرن، ئێمە لەوە ناترسین كە هەویەی كەركووك بگۆڕدرێت، بەڵام پێویستە ئێمە ناو ماڵی خۆمان ڕێك بخەینەوە و یەكڕیز و یەكگرتوو بین.\nلە كۆتاییدا جەمال كۆچەر، ئەندامی ئەنجوومەنی نوێنەران لەسەر فراكسیۆنی یەكگرتووی ئیسلامی رایگەیاند" ئەو هەنگاوەی مەسعود بارزانی نا، هەنگاوێكی زۆر باش بوو و ڕێگە خۆش دەكات بۆ زۆر كاری خێر، چونكە لە بەغدا وا باسی مەسعود بارزانی دەكرا كە ئەو شەڕە ئەو دەكات، هەروەها كورسی سەرۆكایەتی هەرێم وا بە ئاسانی چۆڵ ناكات، ئەوەی كرا كەلتورێكی نوێیە و دەرگا دەبێتەوە بۆ جیلێكی نوێ، بۆیە بەبینینی من هەنگاوێكی باش بوو و دەرئەنجامەكەشی خێرێكی گەورە دەبێت".


کەیفی مستەفا: لە هەولێر مۆزەخانەیەکی شارستانی پێشکەوتوو بنیات دەنرێت\n2021-01-03 [01:25 AM]\nبەڕێوەبەری گشتیی شوێنەوار لە وەزارەتی شارەوانی و گەشتوگوزاری حکوومەتی ھەرێمی کوردستان ڕایگەیاند مۆزەخانەیەکی پێشکەوتووی شارستانیی شوێنەواری لە شاری ھەولێر بنیات دەنرێت.\nکەیفی مستەفا بەڕێوەبەری گشتیی شوێنەوار بە ئاژانسی هەواڵی زاگرۆسی ڕاگەیاند: مۆزەخانەکە زەوی بۆ تەرخان کراوە و دەکەوێتە لای سایلۆی ھەولێر، دیزاینیشی بۆ کراوە کە مۆزەخانەیەکی پیشکەوتووی شوێنەواری دەبێت، بۆ ئەم مەبەستەش ھەنگاوی پێویست نراوە.\nکەیفی مستەفاگوتی: چاوەڕێن بودجەی پێویستی بۆ تەرخان بکرێت، بەپێی مەرج و ڕێنوێنیە دیاریکراوەکان، بە شێوەیەکی سەردەمی کە مۆرکی شوێنەواری پێوە دیاربێت، دەکەوێتە باری جێبەجێکردنەوە و بە دڵنیاییەوە ڕۆڵی گرنگی دەبێت لە پێشخستنی گەشتیاریی شوێنەواری و سەرنجڕاکێشانی گەشتیاران و ئەنجامدانی چالاکی کەلەپووری و تایبەت بە شوێنەوار لە هەولێر و هەرێمی كوردستان.\nکەیفی مستەفا، بەڕێوەبەری گشتیی شوێنەوار ئەوەشی بۆ ئاژانسی هەواڵی زاگرۆس ستەروو گووتی: کە ئێستا ھاوشێوەی کەرتەکانی دیکە، کەرتی شوێنەواریش پێشکەوتنی بەخۆیەوە بینیوە و زۆربەی ئەوانەی لە بواری کنە و پشکنینی شوێنەوارەکاندا کار دەکەن، شوێنەوارناسی کوردن.


بۆ كۆنگره، پێویستمان به حه‌كیمێکه – Knwe.org\nسەرەکی » وتار » بارزان شێخ عوسمان » بۆ كۆنگره، پێویستمان به حه‌كیمێکه\nبۆ كۆنگره، پێویستمان به حه‌كیمێکه\nبه‌ستنی چواره‌مین كۆنگره‌ی گشتیی ی.ن.ك بووه‌ته دیفاكتۆ (ئه‌مری واقیع)، تازه ناتوانرێت خۆی لێ لابدرێت و پێچ و په‌نا و بیانووی بۆ بدۆزرێته‌وه.\nبۆ زامنبوونی كۆنگره‌یه‌كی سه‌ركه‌وتوو، وه‌ك هه‌مووان پێی له‌سه‌ر داده‌گرن، به جۆرێك كه یه‌كێتییه‌كه‌مان به گوڕو تین و به‌هێزیی و یه‌كگرتوویی زیاترو شێوازێكی هاوچه‌رخ و مۆدێرنتر درێژه به خه‌باتی بدات و بێته مه‌یدان، پێویسته به‌رله كۆنگره چه‌ند هه‌نگاوێك بنرێت وه‌ك ئاماده‌كارییه‌ك، تا لانیكه‌م له كۆنگره‌دا گفتوگۆ و مشتومڕه‌كان زۆر نه‌چنه ورده‌كارییه‌كانه‌وه و له‌واده‌ی ئاسایی هه‌ر كۆنگره‌یه‌ك زیاتر درێژه نه‌كێشێت.\nراسته نۆ ساڵه كۆنگره نه‌به‌ستراوه و له نیوه‌ی مانگی یه‌نایر/كانونی دوه‌می ٢٠١٢یشه‌وه كێشه‌یه‌كی ئێجگار زۆری حزبی و رێكخراوه‌یی و شه‌خسیی كه‌ڵه‌كه بووه‌و پێویسته كۆنگره‌ی ئه‌مجاره خاڵ به‌خاڵیان تاوتوێی بكات و قسه‌یان له‌سه‌ر بكات و یه‌كلاییان بكاته‌وه‌و بنبڕیشیان بكات، راسته نابێت چاوپۆشیی بكرێت له چه‌ندین سه‌رپێچیی و پێشێلكاریی هه‌ندێك له سه‌ركرده و كادیران له ماوه‌ی ئه‌م چه‌ند ساڵه‌دا و ده‌بێت لێپێچینه‌وه‌ی ورد بكرێت و سزا و پاداشت په‌یڕه‌و بكرێت، به‌ڵام ئه‌گه‌ر بمانه‌وێت كۆنگره بكه‌ین به دادگایه‌ك و رۆژی قیامه‌ت، ئه‌وه زه‌حمه‌ته كاره‌كانی كۆنگره به ساڵێكیش كۆتایی پێبێت، زه‌حمه‌تیشه هه‌موو سه‌ركرده‌كان به ساغی ده‌ربچن، نه‌ك هه‌ر ئه‌وه، به‌ڵكو برینه‌كان قووڵتر ده‌بنه‌وه، گیانی تۆڵه‌سه‌ندن و رق هه‌ڵگرتن ئه‌وكاته زاڵتر ده‌بێت، ره‌نگه ئه‌نجامه‌كه به‌و جۆره بێت كه نه‌یار و ناحه‌زه‌كانمان خۆزگه‌ی پێ ده‌خوازن.\nئه‌گه‌ر له‌م هه‌لومه‌رجه‌دا هێرۆخان ئه‌ندامی مه‌كته‌بی سیاسیی له‌كایه سیاسییه‌كه‌دا ئاماده بویایه، ره‌نگبوو بارودۆخه‌كه و ره‌وتی روداوه‌كان به ئاقارێكی ئیجابیی تردا بڕۆشتایه، بۆیه بۆ خۆپاراستن له گرژیی و توندتربوونه‌وه‌ی ململانێكان و ره‌خساندنی كه‌شوهه‌وایه‌كی له‌بار و گیانی لێبورده‌یی، كۆنگره‌كه‌مان سه‌رباری هه‌وڵه‌كانی هه‌ڤاڵ كۆسره‌ت ره‌سول عه‌لی جێگری یه‌كه‌می سكرتێری گشتیی و هه‌ڤاڵ بافڵ تاڵه‌بانی، پێویستی به سیاسه‌تمه‌دارێكی قاڵبووشه كه رۆڵی ناوبژیوانیی تێدا ببینێت و كوتله و باڵه‌كان له یه‌كتریی نزیك بكاته‌وه.\nبه بڕوای به‌نده، ئه‌و سه‌ركرده كامڵ و پێگه‌یشتووه به‌ڕێز سه‌رۆك د.فوئاد مه‌عسومه، له‌پاڵ ژماره‌یه‌كی زۆری سه‌ركرده و هه‌ڤاڵانی دیكه‌ی ئێستای مه‌كته‌بی سیاسیی و سه‌ركردایه‌تیی.\nهه‌ڤاڵ د.فوئاد مه‌عسوم سه‌رباری ئه‌وه‌ی ئه‌ندامی ده‌سته‌ی دامه‌زرێنه‌ره له‌گه‌ڵ سه‌رۆك مام جه‌لال- ی مه‌زندا له دیمه‌شق و قاڵبووی خه‌باتێكی دوورودرێژی سیاسیی و پێشمه‌رگایه‌تییه، سه‌ركرده‌یه‌كی كارامه و داناشه به تایبه‌تی بۆ دانوستاندن و رێككه‌وتنه‌وه‌ی دژه‌كان، له‌و بواره‌شدا ئه‌زموونێكی ده‌وڵه‌مه‌ندی هه‌یه.\nله‌ولاشه‌وه سه‌رۆك مه‌عسوم ده‌توانێت ئه‌و رۆڵه مه‌زنه ببینێت و هه‌موویان سه‌رنج و بۆچوونه‌كانی به هه‌ند وه‌رده‌گرن چونكه:-\n-یه‌كێكه له‌و سه‌ركردانه‌ی كه هیچ كوتله‌یه‌كی نه‌بووه و له هیچ كوتله‌یه‌كدا نه‌بووه، ته‌نانه‌ت سه‌رده‌مانێك كه سكرتێری یه‌كێتیی شۆڕشگێڕانی كوردستانیش بوو، له‌گه‌ڵ باڵی كۆمه‌ڵه و هێڵی گشتییدا ته‌با و گونجاو بوو، پێگه‌ی تایبه‌تی خۆی هه‌بوو لای ئه‌و دوو باڵه‌ی دیكه‌ی ناو یه‌كێتی.\n-له هه‌رسێ كۆنگره‌كه‌ی رابردووی ی.ن.ك دا، رۆڵی ته‌بایی و برایه‌تیی و هاوسه‌نگ بوونی بینیووه، هه‌رگیز نه‌بووه‌ته دژی لایه‌ك له به‌رژه‌وه‌ندیی لایه‌كی تر و هه‌ر ته‌كه‌تولی ی.ن.ك بووه.\n-له‌م هه‌لومه‌رجه‌دا ناوبژیوانیی جه‌نابیان و راوێژ پێكردنی رۆڵی گه‌وره ده‌بینێت، به‌تایبه‌تیی سه‌رۆك مه‌عسوم هه‌م وه‌ك ده‌سته‌ی دامه‌زرێنه‌ر، هه‌م وه‌ك ئه‌وه‌ی كه هیچ پۆستێكی سه‌ركردایه‌تیی نییه و نیازی خۆ كاندیدكردنیشی نییه بۆ سه‌ركردایه‌تیی له كۆنگره‌دا.\n-سه‌رۆك مه‌عسوم ئاگادار و شاره‌زایه‌كی كارامه‌ی دانوستاندن و مانۆڕه سیاسییه‌كان و چاره‌سه‌ركردنی ململانێكانی ناوخۆی حزبه و ده‌توانێت رۆڵی گه‌وره ببینێت له رێگه چاره‌ی كێشه‌كاندا.\n-به‌ڕێزیان له‌گه‌ڵ هه‌موو باڵ و بیروڕا جیاوازه‌كاندا ته‌باو ئاشته و دیوارو به‌ربه‌ستی له‌گه‌ڵ هیچ كامیاندا دروست نه‌كردووه‌و هیچ به‌رژه‌وه‌ندییه‌كیشی له‌گه‌ڵیاندا ناكۆك نییه، چونكه له روانگه‌ی ی.ن.ك-ه‌وه ده‌ڕوانێته هه‌مووان، واته به‌یه‌ك چاو سه‌یری هه‌موویان ده‌كات له‌ڕووی حزبایه‌تیی و په‌یوه‌ندییه‌كانییه‌وه.\n-وه‌ك كاك د.كه‌مال فوئاد ناوی نابو (حه‌كیم الدوله)، به‌راستیی هه‌ڤاڵ د.فوئاد ده‌توانێت ئه‌و رۆڵه ببینێت كه پێشتریش له كۆڕو كۆبوونه‌وه سیاسییه‌كاندا بینیوێتی.\nوه‌ك په‌رۆشییه‌ك بۆ ئاینده‌ی حزبه‌كه‌مان و ئاینده و چاره‌نووسی سه‌دان هه‌زار ئه‌ندام و دۆست و لایه‌نگر و جه‌ماوه‌ره ملیۆنییه‌كه‌ی ی.ن.ك تا سه‌رگه‌ردان نه‌بن و په‌رته‌وازه نه‌بن، به روانین و بیركردنه‌وه‌ی خۆم ئه‌م چه‌ند دێڕه‌م نووسی، ئیتر تاچه‌ند جێ ده‌گرێت نازانم. ئه‌مه له كاتێكدایه متمانه‌یه‌كی گه‌وره‌و زۆریشم به هه‌ڤاڵانی تری مه‌كته‌بی سیاسیی و هه‌ردوو ئه‌نجومه‌نی سه‌ركردایه‌تیی و ناوه‌ندیی ی.ن.ك و سه‌دان كادری پێشكه‌وتووی تر هه‌یه كه تێكه‌ڵ به مللملانێ و ته‌كه‌توله‌كان نه‌بوون به‌هێزه بۆ تێپه‌ڕاندنی ئه‌م بارودۆخه و پڕۆژه و پێشنیازه‌كانیان جێگه‌ی پێزانینن، به‌ڵام ئه‌وه به‌و مانایه نییه كه هه‌ڤاڵێك به‌رپرسیاری ئه‌م بارودۆخه‌ی حزبه‌كه‌مان بكرێت و ئه‌وانی تر هیچ نه‌گرنه ئه‌ستۆی خۆیان، نه‌خێر هه‌موویان به‌رپرسیارن و ده‌بێت دانی پێدابنێن.\nخۆ ئه‌وه‌ی كه ئێستا هه‌یه ئۆباڵه‌كه‌ی ناخرێته ئه‌ستۆی حزب و سه‌ركرده‌ی لایه‌نێكی تر، هه‌مووی هه‌ر ئه‌و به‌ڕێزانه‌ن كه له په‌یڕه‌و و پرۆگرام و نه‌ریت و ده‌ستوور و رێبازه‌كه‌ی ی.ن.ك و سه‌رۆك مام جه‌لال-ی مه‌زن لایانداوه.\nلێره‌دا ده‌مه‌وێت ئاماژه بكه‌م بۆ رۆڵ و پێگه‌ی گرنگی هه‌ڤاڵی تێكۆشه‌ر و سه‌ركرده‌ی مه‌یدانیی و سیاسیی ی.ن.ك كاك كۆسره‌تی خۆشه‌ویست جێگری یه‌كه‌می سكرتێری گشتیی ی ن ك.\nكه ئێستا هه‌مووان چاویان له هه‌نگاوه‌كانی به‌ڕێزیانه بۆئه‌وه‌ی زیاتر رۆڵی خۆی ببینێت، سه‌رباری ئه‌وه‌ی زۆرجار باری ته‌ندروستیی ده‌بێته رێگر، به‌ڵام وه‌ك چۆن له‌ئاست ئه‌و دۆخه‌دا ته‌ندروستیی خۆی كردووه‌ته قوربانیی بۆ ی.ن.ك و خوێنی شه‌هیده‌كانمان، ئه‌وهاش له‌م قۆناغه‌دا گه‌وره‌یی خۆی زیاتر بنوێنێت و چه‌تری كۆكه‌ره‌وه‌ی هه‌مووان بێت و هه‌مووان له‌سایه‌ی یه‌ك یه‌كێتیی نیشتمانیی كوردستانی به‌هێزدا كۆبكاته‌وه. ئه‌و حزبی شه‌هیدانه‌ی كه وه‌ك سه‌رۆك مام جه‌لال-ی مه‌زن هه‌میشه دووپاتی كردۆته‌وه مانه‌وه و بوونمان و سه‌روه‌ریمان و گه‌شه كردنمان به‌نده پێوه‌ی.\nله كۆتاییدا ئومێده‌وارم چواره‌مین كۆنگره‌ی ی.ن.ك وه‌ك هه‌میشه سه‌رۆك مام جه‌لال فه‌رمویه‌تی كۆنگره‌ی بوژانه‌وه و خوێن به‌به‌راكردنه‌وه‌ی ژیانی حزبیی و رێكخراوه‌یی بێت . كۆنگره‌ی هاتنه پێشه‌وه‌ی خوێن و بیری نوێی هاوچه‌رخ بێت تا یه‌كێتییه‌كه‌مان هه‌ر ئه‌و یه‌كێتییه بێت كه ئاوات و هیوای جه‌ماوه‌ره له كوردستان و عیراقیشدا.\n259 جار بینراوە\nكورتە بیرەوەرییەك لەگەڵ كاك جەبار فەرماندا